Mesyuarat Jawatankuasa Fatwa Negeri Selangor yang bersidang pada 2 Februari 2012 telah memutuskan bahawa:

1. Dana zakat harus diagihkan kepada mana-mana asnaf dalam bentuk agihan secara manfaat.

2. Kos pengurusan agihan zakat secara manfaat seperti kos keperluan pentadbiran dan pengurusan, sumber manusia dan keperluan peralatan asasi yang munasabah boleh dibiayai melalui dana zakat.

3. Sumber pembiayaan kos-kos agihan zakat secara manfaat hendaklah diambil berdasarkan kepada dana asnaf tersebut diagihkan.

Sebagai contoh:

(i) Pembinaan asrama anak yatim Baitul Hasanah yang dibina untuk manfaat anak anak yatim fakir miskin dengan menggunakan dana asnaf fakir dan miskin.

Segala kos pengurusan operasi, pembelian peralatan keperluan asas, pembayaran emolumen kakitangan, emolumen tenaga pengajar dan segala keperluan asas asrama tersebut adalah dibiayai menggunakan dana asnaf fakir dan miskin.

(ii) Pembinaan pusat pelindungan Baitul Iman dan Baitul Ehsan yang dibina dan dibiayai melalui dana asnaf Al-Riqab.

Segala kos pengurusan operasi, pembelian peralatan keperluan asas, pembayaran emolumen kakitangan, emolumen tenaga pengajar dan segala keperluan asas pusat perlindungan tersebut adalah dibiayai menggunakan dana asnaf Al-Riqab.

(iii) Pewujudan Bahagian Pembangunan Insan majlis Agama Islam Selangor (MAIS) yang menguruskan hal ehwal dan kebajikan asnaf mualaf.

Segala kos pengurusan operasi, pembelian peralatan keperluan asas, pembayaran emolumen kakitangan, emolumen tenaga pengajar kelas-kelas dan kursus mualaf dan segala keperluan asas bahagian tersebut adalah dibiayai menggunakan dana asnaf mualaf.


Mesyuarat Jawatankuasa Fatwa Negeri Selangor yang bersidang pada 17 Februari 2012 telah memutuskan bahawa harus pembayaran emolumen kakitangan MAIS menggunakan peruntukan asnaf amil diberikan kepada pegawai MAIS di bahagian tertentu yang mana bidang tugasnya adalah terlibat secara langsung dalam mengurus hal ehwal wang zakat dan tidak menerima emolumen daripada peruntukan asnaf fi sabil Lillah.


Mesyuarat Jawatankuasa Fatwa Negeri Selangor yang bersidang pada 14 Mei 2012 telah memutuskan bahawa:

Senarai jenis penerima agihan asnaf Al-Riqab berikut adalah layak menerima bantuan zakat Al-Riqab melalui perantara mana-mana institusi, pusat, NGO Islam dan individu perseorangan yang dibenarkan oleh undang-undang dan Hukum Syara’ yang berfungsi melaksanakan tugas-tugas membebas, mengurus, melindungi, merawat dan memulih asnaf Al-Riqab supaya dapat menjalani kehidupan sempurna secara Islam:

(1) Masalah sosial:

(a) Terbelenggu dengan dadah:

i. Penagih dadah.

ii. Bekas penagih dadah.

(b) Terbelenggu dengan masalah jenayah syariah:

i. Minum arak.

ii. Zina.

iii. Judi.

iv. Khalwat

v. Buang anak

vi. Mengandung luar nikah.

vii. Mempersendakan Al-Quran dan Hadis.

viii. Sumbang mahram.

ix. Persetubuhan haram.

x. Muncikari (ibu ayam).

xi. Menjual atau memberikan anak kepada orang bukan Islam.

xii. Dan lain-lain yang berkaitan Enakmen Jenayah Syariah (Negeri Selangor) 1995.

(c) Terbelenggu dengan amalan salah Islam:

i. Tidak solat.

ii. Tidak puasa.

iii. Buang anak.

iv. Usaha ingin bunuh diri.

v. Hidup bersama pelacur.

(d) Terbelenggu dengan gaya hidup sonsang:

i. Pelacur.

ii. Lesbian.

iii. Mak Nyah (Transexual).

iv. Gay.

v. Homoseksual.

vi. Gigolo.

vii. Biseksual.

viii. Pengkid.

ix. Tomboy.

x. Bersedudukan dengan orang bukan Islam.

(e) Terbelenggu dengan kes juvana:

i. Gangster.

ii. Jenayah melibatkan harta benda.

iii. Pergaduhan yang melibatkan kecederaan.

iv. Kes rompak.

v. Pecah rumah.

vi. Kes rogol.

vii. Jenayah yang melibatkan peralatan senjata yang merbahaya.

viii. Ugutan yang melibatkan keganasan.

(f) Terbelenggu dengan penyakit kronik :

i. Penyakit HIV/AIDS.

ii. Kanser/barah.

iii. Tibi.

iv. Hepatitis.

v. Dan lan-lain.

(2) Masalah Akidah:

(a) Terbelenggu dengan masalah syirik dan khurafat:

i. Doktrin palsu.

ii. Mengaku menjadi nabi.

iii. Menghina Islam.

iv. Pemujaan salah.

v. Mempersendakan Al-Quran dan Hadis.

(b) Memurnikan akidah orang Isalam yang terpesong

i. Orang yang ingin/berhasrat murtad.

ii. Oranmg yang dalam proses Istitabah.


Mesyuarat Jawatankuasa Fatwa Negeri Selangor yang bersidang pada 26 April 2012 telah memutuskan bahawa:

1. Diharuskan wanita yang tidak melahirkan anak tetapi mengambil anak angkat, untuk menyusukan sendiri anak tersebut dengan bantuan rawatan perubatan. Ini adalah berdasarkan pandangan jumhur fuqaha yang tidak mensyaratkan seseorang wanita itu mesti hamil terlebih dahulu untuk menyusukan anak.

2. Penggunaan ubat atau suntikan untuk meransang pengeluaran susu badan adalah harus dengan syarat ianya seorang wanita yang telah mencapai umur baligh sama ada telah berkahwin atau pun sebaliknya dan ubat atau hormon yang digunakan tersebut tidak mengandungi sebarang unsur-unsur najis atau mudarat. Keharusan ini tidak tertakluk bagi seorang lelaki yang berubah menjadi wanita melalui pertukaran jantina.

3. Jumhur fuqaha juga bersepakat bahawa terdapat dua kaedah penyusuan bagi menjadikan bayi tersebut muhrim dengan sebab susuan, iaitu penyusuan secara langsung dari payudara dan penyusuan secara tidak langsung seperti menggunakan tiub, botol susu dan sebagainya. Sehubungan itu, bagi wanita yang menggunakan alat sokongan atau alat bantuan sebagai kaedah menyusukan bayi, maka bayi tersebut sah sebagai anak susuan apabila cukup syarat-syarat penyusuan yang ditetapkan oleh syarak seperti berikut :

(i) Bilangan susuan hendaklah dengan lima kali penyusuan;

(ii) Susu yang dihisap mestilah sampai ke perut bayi;

(iii) Umur bayi tidak melebihi dua tahun mengikut perkiraan bulan qamariah. Hujah sabitan ini ialah kerana susu ibu tersebut telah menjadi makanan asasi kepada bayi yang menumbuhkan daging dan memanjangkan tulang, sama seperti bayi yang menyusu secara terus daripada payudara. Walau bagaimanapun, sekiranya kaedah yang dilakukan adalah dengan cara menyuntik susu melalui qubul atau dubur, menitik susu ke dalam mata, telinga atau di tempat luka tubuh badan, maka bayi tersebut tidak sah sebagai anak susuan.

4. Seorang wanita beragama Islam harus menyusukan bayi bukan Islam dan begitu juga seorang bayi beragama Islam boleh menyusu kepada wanita bukan Islam kerana tidak ada nas Syarak yang melarangnya. Penyusuan tersebut tidak memberi kesan kepada akidah dan agama bayi yang disusukan tersebut.

5. Susu ibu yang bercampur dengan bahan-bahan lain adalah sama seperti susu ibu yang tidak bercampur dengan makanan, minuman atau lainnya kerana untuk sabit menjadi anak susuan ialah perlu memenuhi syarat-syarat penyusuan yang ditetapkan oleh Syarak.

6. Lelaki yang menjadi suami kepada wanita yang menyusukan bayi angkat dan bayi tersebut telah sabit menjadi anak susuan, adalah menjadi muhrim kepada anak susuan tersebut.


Mesyuarat Jawatankuasa Fatwa Negeri Selangor yang bersidang pada 14 Mei 2012 telah memutuskan bahawa tiada halangan untuk membenarkan penggunaan sistem pengimbasan badan di lapangan terbang sekiranya berlaku keperluan yang mendesak (dharurat) bagi menjaga keselamatan negara dari ancaman musuh seperti penyeludupan dadah, senjata api dan sebagainya.


Mesyuarat Jawatankuasa Fatwa Negeri Selangor yang bersidang pada 14 Mei 2012 telah memutuskan bahawa:

1. Kursus pelatihan solat khusyuk ada keraguan daripada aspek akidah, syariah dan akhlak yang diantaranya seperti berikut:

(i) Melakukan pergerakan untuk menghubungkan roh dengan Allah SWT.

(ii) Mendakwa solat adalah meditasi transendental.

(iii) Mendakwa roh sebagai Al-Quran sejati yang tidak tertulis dengan tinta dan tidak berupa suara.

(iv) Mendakwa Nur Fuad @ cahaya batin kembali bertemu dengan Nur Allah.

(v) Menyamakan matlamat solat dengan moksha Hindu.

(vi) Tafsiran salah terhadap ayat Al-Quran, surah An-Nisa’ ayat 43 iaitu “Ia taqrabu solah”

(vii) Tafsiran salah terhadap ayat Al-Quran, surah Al-Baqarah ayat 46 iaitu “Allazina yazunnuna ‘annhum mulaqu rabbihim”

(viii) Pelecehan terhadap penekanan hukum-hakam fiqh dalam solat.

(ix) Diam Rasulullah yang lama di dalam solat kerana berdialog dengan Allah SWT .

(x) Getaran kalbu yang bersambung dengan Allah SWT.

(xi) Roh rukuk dan sujud terlebih dahulu sebelum jasad rukuk dan sujud.

(xii) Menyamakan solat dengan yoga.

(xiii) Mengatakan diri yang sebenar naik ke langit ketika solat.

(xiv) Ilham dan kasyaf di dalam solat.

(xv) Panah solat.

(xvi) Melakukan stretching sebelum memulakan pelatihan solat khusyuk.

(xvii) Mengatakan tiada beza antara solat lelaki dan solat wanita.

2. Ajaran, fahaman dan gerak-geri perlakuan yang terkandung di dalam kursus pelatihan solat khusyuk ini tidak terdapat di dalam ajaran Islam dan umat Islam ditegah daripada melakukan amal ibadah yang tidak pernah dianjurkan oleh Islam.

3. Kursus pelatihan solat khusyuk yang dianjurkan oleh Abu Sangkan dan seumpama dengannya mengandungi unsur-unsur zindik kerana mementingkan tasawuf dan membelakangkan hukum fiqh.

4. Kaedah kursus pelatihan solat khusyuk yang dianjurkan oleh Abu Sangkan semakin menyukarkan orang untuk bersolat lebih-lebih lagi untuk mendapatkan solat khusyuk.

5. Terdapat unsur-unsur tasawuf sesat di dalam kursus pelatihan solat khusyuk seperti unsur fidh, wahdatulwujud, hulul dan ithad.

6. Terdapat penyelewengan daripada aspek akidah, syariah dn tafsiran Al-Quran yang jelas dalam pemikiran pengasas dan kandungan kursus.


Mesyuarat Jawatankuasa Fatwa Negeri Selangor yang bersidang pada 14 Mei 2012 telah memutuskan bahawa
hukum memperdagang dan mengeksploitasikan manusia dalam pelbagai bentuk yang menyalahi hukum syarak adalah diharamkan oleh Islam.


Mesyuarat Jawatankuasa Fatwa Negeri Selangor yang bersidang pada 14 Mei 2012 telah memutuskan bahawa:

1. Pewujudan lafaz sighoh oleh pewakaf dalam Saham Wakaf Selangor sama ada am atau khas dengan tambahan Ujroh Li Nazir Al-Wakfi adalah tidak harus kerana wang wakaf tidak boleh dikurangkan jumlahnya daripada kadar yang telah diwakafkan oleh pewakaf.

2. Sekiranya pihak pewakaf memberi persetujuan menggunakan tambahan Ujroh Li Nazir Al-Wakfi daripada saham wakafnya maka ia diharuskan.


Mesyuarat Jawatankuasa Fatwa Negeri Selangor yang bersidang pada 14 Mei 2012 telah memutuskan bahawa
Perbadanan Wakaf Selangor (PWS) diharuskan mengambil keuntungan pelaburan wakaf khas sebanyak lima belas peratus (15%) bagi tujuan pengurusan dan pentadbiran PWS iaitu sebagai upah (Ujroh Li Nazir Al-Wakfi).


Mesyuarat Jawatankuasa Fatwa Negeri Selangor yang bersidang pada 14 Mei 2012 telah memutuskan bahawa:

1. Perbadanan Wakaf Selangor (PWS) tidak harus membuka akaun di bank konvensional dan tidak harus menerima sumbangan wakaf menggunakan akaun bank, kad kredit dan kad debit bagi pemegang akaun konvensional.

2. PWS diharuskan menerima sumbangan wakaf daripada individu atau syarikat bukan Islam selagi tidak nyata sumber itu jelas haramnya.


Mesyuarat Jawatankuasa Fatwa Negeri Selangor yang bersidang pada 20 Disember 2012 telah memutuskan bahawa:

1. Hukum mengiringi bacaan Al-Quran dan matan hadith dengan muzik serta menjadikan ayat-ayat Al-Quran dan matan hadith sebagai lirik lagu adalah diharamkan.

2. Terjemahan Al-Quran dan matan hadith harus dijadikan sebagai lirik lagu dengan syarat mematuhi adab-adab yang selaras dengan syarak.


Mesyuarat Jawatankuasa Fatwa Negeri Selangor yang bersidang pada 20 Disember 2012 telah memutuskan bahawa:

1. Haram melaksanakan Eutanasia atau Mercy Killing kerana berusaha mempercepatkan kematian dengan memberhentikan rawatan atau mengambil ubat-ubatan pada dos yang berlebihan untuk menghentikan hayat adalah perbuatan membunuh. Perbuatan membunuh adalah perbuatan yang berlawanan kehendak Allah S.W.T. dan merampas haknya.

2. Tugas seorang doktor adalah menolong pesakit dalam perkara kebaikan. Membantu mempercepatkan kematian tidak termasuk dalam perkara kebaikan tetapi tergolong dalam perkara yang mendatangkan keburukan dan dosa.

3. Dalam kaedah perubatan, mati otak (brain death) adalah dianggap sebagai mati. Justeru, harus memberhentikan rawatan bantuan sokongan dengan persetujuan waris-waris terdekat contohnya penggunaan mesin ventilator selepas disahkan oleh dua orang pakar perubatan Muslim yang tidak terlibat dalam urusan pendermaan organ.


Mesyuarat Jawatankuasa Fatwa Negeri Selangor yang bersidang pada 20 Disember 2012 telah memutuskan bahawa:

1. Hukum qurban dan aqiqah ke atas haiwan yang diimport adalah berdasarkan hukum yang telah disepakati oleh para fuqaha, iaitu bagi anak kambing muda ianya sesuai untuk dijadikan qurban apabila umurnya genap setahun dan telah masuk ke tahun yang kedua. Manakala bagi unta, disyaratkan umurnya memasuki enam tahun dan bagi kambing dan lembu pula hendaklah telah memasuki umur tiga tahun. Bagi biri-biri pula hendaklah memasuki dua tahun.

2. Haiwan import yang akan dijadikan qurban atau aqiqah hendaklah dipastikan umurnya berdasarkan gigi susu yang telah bersalin.

3. Bagi haiwan import, proses pemilihan secara rawak perlu dilakukan untuk memastikan gigi haiwan telah bersalin.

4. Pengimport haiwan ternakan untuk tujuan ibadah qurban dan aqiqah hendaklah memastikan haiwan import tersebut mencukupi syarat-syarat yang ditetapkan kerana ibadah qurban dan aqiqah merupakan satu amal ibadat yang bersifat ta’abudiah yang perlu dilaksanakan secara sempurna.


1. Produk makanan atau minuman yang telah dikaji secara terperinci dan semua ramuan, kandungan dan cara pemprosesannya telah disahkan sebagai bersih, suci dan halal serta telah menjadi bahan makanan dan minuman umat Islam secara meluas, tetapi kemudiannya didapati produk tersebut mengandungi bahan-bahan najis seperti DNA babi akibat daripada pencemaran yang tidak disengajakan atau tidak disedari, maka adalah harus bagi umat Islam mengambilnya sebagai makanan atau minuman kerana kandungan asal produk tersebut adalah halal.

2. Bagi bahan-bahan peralatan pemprosesan yang telah melalui proses samak seperti yang ditetapkan oleh syarak dengan pemantauan/penyeliaan pihak berkuasa agama, tetapi masih lagi didapati mengandungi DNA babi, proses samak tidak perlu diulang lagi.

3. Keputusan ini adalah berdasarkan pensyariatan Islam yang tidak mentaklifkan kepada manusia apa yang mereka tidak memperlakukannya atau membebankan dan menyukarkan mereka. Ini berdasarkan firman Allah S.W.T. dalam Surah Al-Baqarah ayat 185 yang bermaksud : Allah Taala menghendaki kemudahan bagimu, dan tidak menghendaki kesukaran bagimu.


Kadar harga zakat fitrah bagi tahun 1434H/2013M adalah sebanyak 2.7 kg bersamaan RM7.00 bagi setiap seorang mengikut kadar dan nilai harga beras semasa.


Kadar zakat fitrah bagi tahun 1436H/2015M adalah ditetapkan sebanyak RM7.00 bagi setiap orang yang wajib membayar zakat di Negeri Selangor.


1. Fahaman dan ajaran Hizbut Tahrir adalah bercanggah dan menyeleweng daripada ajaran Islam yang sebenar menurut pegangan Ahli Sunnah Wal Jama’ah kerana mengandungi elemen-elemen seperti yang berikut:

(a) bahawa pemerintah, ahli parlimen dan para ulama Islam kesemuanya kafir serta harus diperangi kerana menerima sistem kufur;

(b) bahawa negara-negara Islam semuanya negara kafir kerana berhukum dengan sistem kufur dan haram menyertai sistem kerajaan sekarang;

(c) menafikan istilah “
al-Qadha’ wa al-Qadar
”;

(d) berpegang kepada fahaman
Qadariyyah
;

(e) bahawa aqidah
Siyasiyyah
 lebih penting daripada aqidah
ruhiyyah
;

(f) menolak sumber aqidah melalui hadith
 Ahad
 kerana boleh membawa kesesatan berasaskan hadith
Ahad
 itu dalil
zanni
 sedangkan aqidah itu keyakinan; atau

(g) bahawa Nabi dan Rasul tidak maksum sebelum diangkat menjadi Nabi atau Rasul.

2. Mana-mana orang Islam sama ada secara individu atau berkumpulan adalah dilarang dan diharamkan untuk berpegang dengan fahaman dan ajaran Hizbut Tahrir termasuklah:-

(a) menjadi ahli kumpulan fahaman dan ajaran Hizbut Tahrir;

(b) berada di dalam majlis, perayaan atau sambutan keraian yang boleh dikaitkan dengan fahaman dan ajaran Hizbut Tahrir;

(c) mengisytiharkan diri sebagai ahli kumpulan Hizbut Tahrir melalui pengakuan bersumpah atau apa-apa kaedah lain;

(d) berselindung di sebalik apa-apa aktiviti ekonomi, perniagaan, pendidikan, kesenian dan sebagainya melalui pertubuhan, persatuan atau syarikat, yang mempunyai unsur-unsur persamaan dengan fahaman dan ajaran Hizbut Tahrir;

(e) melalui pertubuhan, persatuan atau syarikat yang cuba menghidupkan kembali fahaman dan ajaran Hizbut Tahrir sama ada melalui apa-apa rangkaian, atau mana-mana pertubuhan atau persatuan yang mempunyai unsur-unsur persamaan dengan fahaman dan ajaran Hizbut Tahrir;

(f) mengajar, menganjur, mengadakan, membantu menjayakan apa-apa perayaan, sambutan keraian atau majlis yang boleh dikaitkan dengan fahaman dan ajaran Hizbut Tahrir;

(g) memiliki, menyimpan, mencetak, menjual atau mengedar filem, rakaman audio, risalah, buku, majalah atau apa-apa terbitan, risalah atau apa-apa dokumen, atau menggunakan sebarang bentuk lambang, rajah atau tanda-tanda yang boleh mengaitkan fahaman dan ajaran Hizbut Tahrir di mana-mana harta alih atau tak alih; atau

(h) mengamalkan, menyebarkan dan mengembangkan fahaman dan ajaran Hizbut Tahrir di Negeri Selangor.

3. Mana-mana orang Islam yang telah berbai’ah atau mengamalkan fahaman dan ajaran Hizbut Tahrir adalah disifatkan bercanggah dengan ajaran Islam yang sebenar dan hendaklah segera bertaubat serta memohon keampunan kepada Allah S.W.T.

4. Apa-apa variasi, versi, bentuk atau cabang mana-mana ajaran, pegangan atau fahaman baru mempunyai persamaan dengan unsur-unsur fahaman dan ajaran Hizbut Tahrir adalah disifatkan bercanggah dengan aqidah ajaran Islam yang sebenar.

5. Apa-apa jua bahan publisiti dan sebaran yang menonjolkan ajaran, pegangan atau fahaman mereka yang berpegang dengan fahaman dan ajaran Hizbut Tahrir atau apaapa fahaman dan ajaran yang mempunyai persamaan dengannya dalam apa jua bentuk penerbitan dan cetakan atau siaran dalam mana-mana laman sesawang, blog,
facebook
,
twitter
 atau media sosial lain adalah diharamkan.

6. Mana-mana orang Islam yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuat kuasa di Negeri Selangor.


1. Fahaman dan ajaran Tarikat Naqsyabandiyyah Khalidiyyah di bawah Pimpinan Md. Aleh Solihin bin A. Sidiki adalah bercanggah dan bertentangan dengan ajaran Islam yang sebenar kerana mengandungi elemen-elemen seperti yang berikut:

(i) Keraguan dari aspek akidah

(a) Membawa fahaman “Jabbariyyah” dengan mengatakan bahawa para wali Allah S.W.T. tidak dapat membuat pilihan terhadap perbuatannya, bahkan menerima sahaja apa yang berlaku terhadap dirinya.

(b) Bahawa segala maksiat yang dilakukan oleh para wali Allah seperti meminum arak, berzina dan berjudi adalah tidak berdosa kerana perbuatan tersebut adalah bukan kehendak daripada dirinya bahkan kehendak daripada Allah S.W.T. pada dirinya.

(c) Bahawa Ayah Pin sebagai wali Allah S.W.T. dan beliau diiktiraf seperti ‘ahli Badar’ yang mana dosanya telah diampunkan oleh Allah S.W.T.

(d) Md. Aleh Solihin bin A. Sidiki mendakwa boleh berinteraksi dengan Ayah Sin secara berhadapan ketika berada di kuburnya.

(e) Para wali Allah S.W.T. yang telah mencapai peringkat ‘musyahadah’ menganggap diri mereka tidak berdosa walaupun melakukan kesalahan kerana mereka menganggap perbuatan mereka adalah perbuatan Allah. S.W.T.

(f) Maksud beriman dengan qada’ dan qadar termasuklah perbuatan dosa dan maksiat yang akan dilakukan oleh para wali terlah ditentukan oleh Allah walaupun pada zahirnya perbuatan itu adalah dosa dan maksiat kepada Allah.

(g) Mempercayai bahawa mimpi yang diperoleh oleh ahli tarikat ketika bersuluk hanya boleh ditakwilkan oleh guru tarikat ini.

(ii) Keraguan dari aspek syariah

(a) Boleh meninggalkan Solat Jumaat ketika menjalani amalan suluk kerana bersuluk adalah lebih utama dan wajib dipelihara berbanding dengan Solat Jumaat

(b) Boleh bersalaman dan bersentuhan kulit antara lelaki dan perempuan yang bukan mahram bagi mendapat keberkatan.

(c) Boleh menonton filem lucah untuk melihat kecantikan ciptaan Allah S.W.T.

(d) Boleh bergaul dan melihat aurat bukan mahram tanpa hajat kerana sudah dianggap seperti keluarga sendiri.

(e) Boleh bercampur antara lelaki dan perempuan yang bukan mahram walaupun dalam keadaan yang boleh menimbulkan fitnah.

(f) Dibolehkan untuk melihat wanita yang bukan mahram tanpa hajat dengan syarat membayangkannya seperti melihat pokok.

(iii) Keraguan dari aspek akhlak

(a) Mengutamakan guru (ayah) rohani lebih daripada ibu, ayah atau keluarga sendiri.

(b) Mengutamakan guru (ayah) rohani sehingga mengabaikan tanggungjawab terhadap keluarga sendiri.

(c) Lebih mentaati guru (ayah) rohani daripada ibu atau ayah sendiri dalam perkara yang tidak melanggar perintah syara’.

(d) Sanggup melakukan apa sahaja demi guru (ayah) rohani walaupun ia bertentangan dengan hukum syara’.

(e) Boleh memburuk-burukkan guru yang lain supaya menyerlahkan kesempurnaan gurunya sahaja.

(f) Guru dan anak murid dibenarkan untuk menghisap rokok bertujuan untuk menutup sedikit hijab yang terlalu luas terbuka kepada mereka.

(g) Pencabulan guru terutamanya terhadap murid wanita adalah tidak menjadi suatu kesalahan.

2. Mana-mana orang Islam sama ada secara individu atau berkumpulan adalah dilarang dan diharamkan untuk berpegang kepada fahaman dan ajaran Tarikat Naqsyabandiyyah Khalidiyyah Pimpinan Md. Aleh Solihin termasuklah:-

(a) menjadi pengikut kepada fahaman dan ajaran Tarikat Naqsyabandiyyah Khalidiyyah Pimpinan Md. Aleh Solihin bin A. Sidiki;

(b) berada dalam majlis, perayaan atau sambutan keraian yang boleh dikaitkan dengan fahaman dan ajaran Tariqat Naqsyabandiyyah Khalidiyyah Pimpinan Md Aleh Solihin bin A. Sidiki;

(c) mengisytiharkan diri sebagai orang yang berpegang dengan fahaman dan ajaran Tariqat Naqsyabandiyyah Khalidiyyah Pimpinan Md. Aleh Solihin bin A. Sidiki atau apa-apa fahaman dan ajaran yang mempunyai persamaan dengannya melalui pengakuan bersumpah atau apa-apa kaedah lain;

(d) berselindung di sebalik apa-apa aktiviti ekonomi, perniagaan pendidikan, kesenian dan sebagainya melalui pertubuhan, persatuan atau syarikat, yang mempunyai unsur-unsur persamaan fahaman dan ajaran Tariqat Naqsyabandiyyah Kahalidiyyah Pimpinan Md. Aleh Solihin bin A. Sidiki;

(e) melalui pertubuhan, persatuan atau syarikat yang cuba menghidupkan kembali fahaman dan ajaran mereka yang berpegang dengan fahaman dan ajaran Tariqat Naqsyabandiyyah Khalidiyyah Pimpinan Md. Aleh Solihin bin A. Sidiki;

(f) mengajar, menganjur, mengadakan, membantu menjayakan apa-apa perayaan, sambutan keraian atau majlis yang boleh dikaitkan dengan fahaman mereka yang berpegang dengan fahaman dan ajaran Tariqat Naqsyabandiyyah Khalidiyyah Pimpinan Md. Aleh Solihin bin A. Sidiki;

(g) memiliki, menyimpan, mencetak, menjual atau mengedar filem, rakaman audio, risalah, buku-buku, majalah atau apa-apa terbitan, risalah atau apa-apa dokumen menggunakan sebarang bentuk lambang, rajah atau tanda-tanda yang boleh mengaitkan fahaman dan ajaran mereka yang berpegang dengan fahaman dan ajaran Tariqat Naqsyabandiyyah Khalidiyyah Pimpinan Md. Aleh Solihin bin A. Sidiki;

(h) mengambil ijazah dan mengamalkan fahaman dan ajaran Tariqat Naqsyabandiyyah Khalidiyyah Pimpinan Md. Aleh Solihin bin A. Sidiki; dan/atau

(i) mengamalkan, menyebarkan dan mengembangkan fahaman dan ajaran Tariqat Naqsyabandiyyah Khalidiyyah Pimpinan Md. Aleh Solihin bin A. Sidiki di Negeri Selangor.

3. Mana-mana orang Islam yang telah berbai’ah atau mengamalkan fahaman dan ajaran Tarikat Naqsyabandiyyah Khalidiyyah Pimpinan Md. Aleh Solihin bin A. Sidiki adalah disifatkan bercanggah dengan ajaran Islam yang sebenar dan hendaklah segera bertaubat serta memohon keampunan kepada Allah S.W.T.

4. Apa-apa variasi, versi, bentuk atau cabang mana-mana ajaran, pegangan atau fahaman baharu yang mempunyai persamaan dengan unsur-unsur ajaran, pegangan dan fahaman mereka yang berpegang dengan fahaman dan ajaran Tarikat Naqsyabandiyyah Khalidiyyah Pimpinan Md. Aleh Solihin bin A. Sidiki adalah disifatkan mengamalkan ajaran, pegangan dan fahaman yang bercanggah dengan aqidah ajaran Islam yang sebenar.

5. Apa-apa jua bahan publisiti dan sebaran yang menonjolkan ajaran, pegangan atau fahaman mereka yang berpegang dengan fahaman dan ajaran Tarikat Naqsyabandiyyah Khalidiyyah Pimpinan Md. Aleh Solihin bin A. Sidiki dalam apa jua bentuk penerbitan dan cetakan atau siaran dalam mana-mana laman sesawang, blog, facebook, twitter atau media sosial lain adalah diharamkan.

6. Mana-mana orang Islam yang melakukan perkara-perkara di atas adalah melakukan suatu kesalahan dan boleh diambil tindakan di bawah undang-undang yang berkuat kuasa di Negeri Selangor.


Harus orang Islam bekerja di rumah orang bukan Islam dengan syarat seperti berikut:

(1) Pekerjaan tersebut tidak haram di sisi syara’;

(2) Sentiasa menjaga adab dan batas pergaulan; dan

(3) Pekerjaan tersebut tidak menghalang atau menjejaskan sebagai orang Islam seperti menunaikan kewajipan solat, berpuasa dan sebagainya.


Adalah haram bagi wanita Islam menyertai apa-apa jenis pertandingan ratu cantik.


(1) Amalan seperti tiupan “Last Post”, bertafakur dengan menundukan kepala, meletakkan kalungan bunga, bacaan sajak, nyanyian dan tiupan “Rouse” yang dilakukan di hadapan tugu dalam upacara menyambut Hari Pahlawan adalah bercanggah dengan Islam dan boleh membawa kepada syirik.

(2) Bacaan sajak yang boleh menimbulkan semangat kepahlawanan adalah diharuskan dengan syarat tidak dilakukan dihadapan tugu atau di tempat atau dalam suasana yang di larang oleh syara’.


(1) Ajaran dan amalan Syed Muhamad. Al Masyhor (Tarikatul Islam Muhamad S.A.W. Habibullah Al Hashimi) didapati menyeleweng daripada ajaran Islam yang sebenar. Oleh yang demikian, umat Islam dilarang mengamalkan ajaran itu.

(2) Orang-orang Islam yang telah menerima ijazah dan mengamalkan Aurad Ismailiah yang diajar oleh Syed Muhamad. Al Masyhor (Tarikatul Islam Muhamad S.A.W. Habibullah Al Hashimi) di mana-mana jua berada hendaklah meninggalkan dan segera bertaubat serta memohon keampunan kepada ALLAH Subhanahu Wata’alla.

(3) Antara ciri-ciri ajaran itu:

(a) Mengaku diri sebagai Rasul.

(b) Mendakwa boleh memberi syafaat kepada pengikut yang melakukan kesalahan..

(c) Pada hakikatnya Rasul (Syed Muhamad. Al Masyhor) pengganti Rasulullah itu telah bercantum dengan Allah. Kata-kata dan gerak-gerinya adalah Allah sendiri.

(d) Mendakwa Al-Quran yang sebenar ialah Nur Hakim

(e) Menggamalkan nikah batin.

(f) Pengikut ditegah bernikah dengan orang luar.

(g) Menegah berkahwin dengan bukan ahli.

(h) Pengikut ajaran ini dijamin masuk syurga.

(i) Menyalah tafsirkan Al-Quran.

(j) Menerbitkan buku bertajuk “Mengikut Jejak Rasulullah S.AW.”.

(4) Orang-orang Islam adalah dilarang menjual, mengedar, membeli, memiliki atau memberi ceramah tentang isi kandungan buku yang dinyatakan dalam perengan 3 (j).


1. Fahaman, ajaran dan ideologi al-Dawla al-Islamiya Fi Iraq Wa al-Sham (DAESH), atau juga dikenali sebagai Militan Islamic State in Iraq and Syams (ISIS) atau Islamic State of Iraq and the Levant (ISIL), atau Islamic State (IS) (selepas ini dirujuk secara kolektif sebagai IS) adalah menyeleweng dan bertentangan dengan ajaran Islam yang sebenar menurut pegangan Ahli Sunnah Wal Jama’ah kerana mengandungi elemen-elemen seperti yang berikut:

(a) Membunuh manusia secara kejam dengan menyembelih, mengebom, menembak, meletupkan, melemaskan serta membakar tahanan hidup-hidup;

(b) Menyerang dan membunuh rakyat yang tidak bersalah yang tidak menyertai perjuangan mereka;

(c) Merogol wanita-wanita yang ditawan kerana dianggap sebagai hamba tawanan perang;

(d) Memusnahkan rumah-rumah ibadat agama-agama lain dan perkuburan yang dianggap sebagai bida’ah dan khurafat pada pandangan mereka;

(e) Membunuh orang-orang awam tanpa mengira agama, keturunan, usia termasuk orang dewasa, wanita dan kanak-kanak yang tidak sehaluan dengan fahaman mereka demi mencapai cita-cita politik dan matlamat ketenteraan mereka;

(f) Menegakkan Daulah IS menggunakan kaedah jihad qital (perang) dan keganasan;

(g) Mendakwa sesiapa yang tidak menyertai jihad dalam bentuk yang mereka fahami telah melakukan dosa besar dan bukan Muslim yang sebenarnya;

(h) Menuduh umat Islam yang mengamalkan sistem demokrasi dan terlibat dalam pilihan raya dan kepartian sebagai taghut, munafik atau kafir;

(i) Menghalalkan darah orang Islam yang menentang mereka kerana dianggap sebagai taghut, munafik atau kafir serta dituduh bersekutu dengan musuh Islam;

(j) Meyakini bahawa negara-negara umat Islam selain Daulah IS yang mengamalkan sistem moden adalah negara kafir dan wajib diperangi;

(k) Mengkafirkan pemerintah Islam yang tidak menegakkan hukum Syariah dalam sesebuah negara;

(l) Menyempitkan dan menyalahtafsirkan konsep jihad dengan melaksanakan jihad hujumi (serangan ofensif) sebagai satu-satunya cara untuk menegakkan Islam; dan

(m) Mengisytiharkan Daulah IS yang mereka anggap sebagai negara Islam tanpa melalui proses yang benar bahkan tidak mendapat pengiktirafan ulama-ulama muktabar dunia.

2. Mana-mana orang Islam sama ada secara individu atau berkumpulan adalah dilarang dan diharamkan untuk berpegang kepada fahaman, ajaran dan ideologi militan IS termasuklah—

(i) menjadi pengikut kepada fahaman, ajaran dan ideologi militan IS atau apa-apa fahaman, ajaran dan ideologi yang mempunyai persamaan dengan fahaman, ajaran dan ideologi militan IS;

(ii) berada dalam majlis, perayaan atau sambutan keraian yang boleh dikaitkan dengan fahaman, ajaran dan ideologi militan IS;

(iii) mengisytiharkan diri sebagai orang yang berpegang dengan fahaman, ajaran dan ideologi militan IS atau apa-apa fahaman, ajaran dan ideologi yang mempunyai persamaan dengannya melalui pengakuan bersumpah atau apa-apa kaedah lain;

(iv) berselindung di sebalik apa-apa aktiviti ekonomi, perniagaan, pendidikan, kesenian dan sebagainya melalui pertubuhan, persatuan atau syarikat, yang mempunyai unsur-unsur persamaan dengan fahaman, ajaran dan ideologi mereka yang berpegang dengan fahaman, ajaran dan ideologi militan IS;

(v) menghidupkan atau menyebarkan fahaman, ajaran dan ideologi mereka yang berpegang dengan fahaman, ajaran dan ideologi militan IS;

(vi) mengajar, menganjur, mengadakan, membantu menjayakan apa-apa program, aktiviti, perayaan, sambutan keraian atau majlis yang boleh dikaitkan dengan fahaman, ajaran dan ideologi militan IS;

(vii) membiayai pergerakan militan IS;

(viii) memiliki, menyimpan, mencetak, menjual atau mengedar filem, rakaman audio, risalah, buku, majalah atau apa-apa terbitan atau apa-apa dokumen menggunakan apa-apa bentuk, lambang, rajah atau tandatanda yang boleh dikaitkan dengan fahaman, ajaran dan ideologi militan IS;

(ix) telah berbai’ah (taat setia) dengan fahaman, ajaran dan ideologi militan IS; dan

(x) mengamalkan, menyebarkan dan mengembangkan fahaman, ajaran dan ideologi militan IS di negeri Selangor.

3. Mana-mana orang Islam yang telah berbai’ah atau mengamalkan fahaman, ajaran dan ideologi militan IS seperti yang dinyatakan dalam perenggan 2 di atas adalah disifatkan melakukan perbuatan dan amalan yang bercanggah dengan ajaran Islam yang sebenar menurut pegangan Ahli Sunnah Wal Jama’ah dan hendaklah segera bertaubat serta memohon keampunan kepada Allah SWT.

4. Apa-apa jua bahan publisiti dan sebaran yang menonjolkan fahaman, ajaran dan ideologi militan IS atau apa-apa fahaman, ajaran dan ideologi yang mempunyai persamaan dengannya dalam apa jua bentuk penerbitan dan cetakan atau siaran dalam mana-mana laman sesawang, blog, facebook, twitter atau media sosial lain yang bertentangan dengan fahaman dan ajaran Ahli Sunnah Wal Jama’ah adalah diharamkan.

5. Mana-mana orang Islam yang melakukan perbuatan-perbuatan yang dinyatakan di dalam perenggan 2, 3 dan 4 adalah melakukan suatu kesalahan dan boleh diambil tindakan di bawah undang-undang jenayah Syariah yang berkuat kuasa di Negeri Selangor.


KANDUNGAN

Bab I : Asnaf yang Berhak Menerima Agihan Zakat Menurut Quran

Bab II : Asnaf yang Berhak Menerima Agihan Zakat di Negeri Selangor

Bab III : Hukum Agihan Zakat En. 2/1989

Bab IV : Sistem Agihan Zakat kepada Asnaf Fakir

Bab V : Sistem Agihan Zakat kepada Asnaf Miskin

Bab VI : Sistem Agihan Zakat kepada Asnaf Amil

Bab VII : Sistem Agihan Zakat kepada Asnaf Muallaf

Bab VIII : Sistem Agihan Zakat kepada Asnaf Gharim

Bab IX : Sistem Agihan Zakat kepada Asnaf Fisabilillah

Bab X : Sistem Agihan Zakat kepada Asnaf Ibni Sabil

Bahan Rujukan

BAB I

ASNAF YANG BERHAK MENERIMA AGIHAN ZAKAT MENURUT AL-QURAN

Dalam Al-Quran Allah S.W.T telah memfardhukan bahawa hasil pungutan zakat hendaklah diagihkan kepada
LAPAN ASNAF
 seperti di bawah ini:

Fakir

Miskin

Amil

Muallaf

Riqab

Gharim

Fisabilillah

Ibni Sabil

(Rujukan : Ayat 60 dalam Surat Taubah Juzuk 10)

BAB II

ASNAF YANG BERHAK MENERIMA AGIHAN ZAKAT DI SELANGOR

Asnaf atau kumpulan-kumpulan yang berhak menerima agihan zakat di Negeri Selangor hanya ada
TUJUH ASNAF
sahaja seperti dibawah ini:

Fakir

Miskin

Amil

Muallaf

Riqab

Gharim

Fisabilillah

Ibni Sabil

Asnaf Riqab tiada terdapat di Negeri Selangor dan Agihan Asnaf tersebut hendaklah diagihkan kepada asnaf yang ada seperti di atas.

(Rujukan :
Majmuk juzuk 6
, muka surat 185;
Iqnak juzuk 1
, muka surat 200;
Bajuri juzuk 1
, muka surat 284; dan
Fiqhu Zakah juzuk 2
, muka surat 686)

BAB III

HUKUM AGIHAN ZAKAT

1. Semua hasil pungutan zakat WAJIB diagih-agihkan kepada asnaf – asnaf yang ada dalam Negeri Selangor .

(Rujukan :
Fiqhu Zakah juzuk ke 2
, muka surat 686;
 Majmuk juzuk 6
, muka surat 185;
Iqnak juzuk 1
, muka surat 200; dan
Bajuri juzuk 1
, muka surat 284).

2. TIDAK WAJIB disamakan pengagihan zakat antara satu asnaf dengan asnaf yang lain.

(Rujukan :
Fiqhu Zakah juzuk ke 2
, muka surat 692)

3. TIDAK WAJIB disamakan pengagihan zakat antara seseorang dengan yang lain dalam satu-satu asnaf.

(Rujukan :
Fiqhu Zakah juzuk ke 2
, muka surat 693)

4. MAIS atau wakil yang diberikuasa bagi pihaknya boleh menentukan kadar agihan antara satu asnaf dengan asnaf yang lain dan begitu juga antara seseorang dengan lain dalam tiap-tiap asnaf.

5. Bantuan yang tidak termasuk jenis-jenis agihan dalam mana-mana asnaf zakat bolehlah diberikan daripada peruntukan wang Baitumal atau wang Kerajaan.

*Bab IV sehingga akhir boleh dilihat melalui lampiran yang disediakan di bawah


JADUAL

1. Ajaran dan amalan Islam Jamaah di dapati menyeleweng daripada ajaran Islam yang sebenar. Oleh yang demikian, orang-orang Islam adalah dilarang mengamalkan ajaran itu.

2. Orang-orang Islam yang telah mengambil ijazah dan mengamalkan Ajaran Islam Jamaah di mana-mana jua berada hendaklah segera bertaubat serta memohon keampunan kepada ALLAH Subhanahu Wata’alla.

3. Antara ciri-ciri ajaran itu:

1. Kesalahan dari sudut akidah

(a) Murid-murid beliau dikehendaki berbaiah dengan mengaku Haji Nur Hassan Al-Ubaidah Lubis Sahaja Amirul Mukminin.

(b) Mendakwa Amir sebagai sumber hukum. Maka segala tindakan seperti perkahwinan, harta benda ditentukan oleh beliau.

(c) Mendakwa kumpulan mereka sahaja yang mengamalkan cara Islam yang sebenar. Manakala bukan ahli dianggap kafir.

2. Kesalahan dari sudut Syariah

(a) Menolak sumber hukum Ijmak dan Qias.

(b) Menganggap najis Mughallazah tidak perlu disamak.

(c) Mendakwa hanya najis manusia yang dianggap najis.

(d) Tafsiran air dua kolah yang mengelirukan.

(e) Melakukan solat Jumaat di rumah.

(f) Mengeluarkan hukum bahawa mana-mana binatang yang mati di kawasan/perkampungan orang Islam tidak perlu disembelih dan halal dimakan.

(g) Lelaki dan perempuan ajnabi tidak batal wuduk jika bersentuhan.

(h) Tidak menghormati Al-Quran dengan meletakkan di tempat yang tidak sewajarnya.


Mesyuarat Jawatankuasa Perunding Hukum Syara’ (FATWA) Negeri Selangor telah memutuskan bahawa;

Wang pampasan kematian pekerja ini tidaklah dianggap sebagai harta pampasan. Oleh itu pembahagiannya tidak tertakluk kepada cara pembahagian harta pusaka.


Muzakarah Jawatankuasa Fatwa Negeri Sembilan Bil.2/2022 yang telah bersidang pada 24 Februari 2022 bersamaan 22 Rejab 1443H telah bersetuju memutuskan bahawa Kedudukan al-Quran yang Menggunakan Sistem Tulisan Braille daripada Perspektif Syarak adalah tidak dianggap sebagai satu mashaf. Walau bagaimanapun ia hendaklah dipelihara dan dihormati sama seperti mashaf tipikal terutama dari sudut adab-adab ketika berinteraksi dengannya.


Muzakarah Jawatankuasa Fatwa Negeri Sembilan bil.5/2021 yang telah bersidang pada 29 September 2021 bersamaan 22 safar 1443H telah bersetuju memutuskan menerima sighah fatwa MKI JAKIM berkenaan Semakan Semula Pandangan hukum dan Kaedah Pengurusan Jenazah Orang Islam Covid-19 seperti berikut :

i.         Hukum asal pengurusan jenazah muslim termasuk jenazah pesakit COVID-19 hendaklah diurus dengan sempurna melalui kaedah pengurusan jenazah dengan dimandi, dikafan, disembahyang dan dikebumikan dalam tempoh masa seminimum mungkin mengikut Prosedur Operasi Standard (SOP) yang telah ditetapkan.

ii.        Sekiranya terdapat kemungkinan yang tinggi bahawa pengurusan jenazah berisiko dijangkiti dengan penggunaan air, maka hendaklah digantikan dengan tayamum pada anggota badan jenazah dengan mengambil kira Prosedur Operasi Standard (SOP) yang telah ditetapkan.

iii.       Walau bagaimanapun, sekiranya terdapat halangan atau dibimbangi boleh membawa kepada penyebaran penyakit, maka Muzakarah bersetuju menggugurkan kewajipan memandikan/ tayamum ke atas jenazah dan memadai dengan dikafan, disembahyang dan dikebumikan.

iv.      Dalam melaksanakan keputusan ini, pihak hospital dan pihak Berkuasa Agama Negeri perlu menyediakan tenaga kerja, segala kelengkapan dan keperluan yang mencukupi dalam pengurusan jenazah COVID-19 berdasarkan Prosedur Operasi Standard (SOP) yang telah ditetapkan.


Muzakarah Jawatankuasa Fatwa Negeri Sembilan Bil.4/2020M yang telah bersidang pada 25 September 2020 bersamaan 07 Saffar 1442H telah bersetuju memutuskan bahawa wanita harus dilantik menjadi Hakim Syar’ie dalam kes-kes selain hudud dan qisas. Pemilihan dan pelantikan hendaklah dibuat dengan penuh teliti dan teratur.


Muzakarah Jawatankuasa Fatwa Negeri Sembilan Bil. 3/2020-1441H yang telah bersidang pada 15 Ogos 2020M bersamaan dengan 25 Zu al-Hijjah 1441H telah bersetuju dan memutuskan bahawa Ajaran Asmaul Husna Wan Maseri Bt Wan Mohd seperti berikut :

Pengajaran dan pengajian dalam ajaran Asmaul Husna Wan Maseri Wan Mohd hendaklah dilarang daripada disebarkan kepada masyarakat kerana didapati meragukan dan menyalahi kaedah penyampaian ilmu dan ajaran Ahli Sunnah Wa al-Jamaah serta boleh membawa kepada kesesatan.

Kaedah pembelajaran “Universiti Antarabangsa Asmaul Husna” adalah dilarang untuk diajar dan disebarkan kepada masyarakat di Negeri Sembilan.


Muzakarah Jawatankuasa Fatwa Negeri Sembilan Bil. 3/2020-1441H yang telah bersidang pada 15 Ogos 2020M bersamaan dengan 25 Zu al-Hijjah 1441H telah bersetuju dan memutuskan bahawa Ajaran Arts Muhammad@Minda Al-Haq Izlie bin Ismail seperti berikut :

Bahawa Ajaran Arts Muhammad@Minda Al-Haq Izlie bin Ismail adalah dilarang serta bertentangan dan menyeleweng daripada Ajaran Ahli Sunnah Wa al-Jamaah.


Muzakarah Jawatankuasa Fatwa Negeri Sembilan Bil.5/2020 yang telah bersidang pada 28 Oktober 2020 bersamaan 11 Rabi’ al-Awwal 1442H telah bersetuju memutuskan bahawa amalan-amalan kebudayaan dan kesenian tradisional, perbomohan, pawang, bersemah dan perawatan alternatif adalah haram dan dilarang sekiranya mengandungi unsur-unsur mistik dan kebatinan, tahyul serta khurafat kerana ia boleh menjejaskan akidah umat islam.


Muzakarah Jawatankuasa Fatwa Negeri Sembilan Bil.6/2020M yang telah bersidang pada 26 November 2020 bersamaan 10 Rabi’ al-Akhir 1442H telah bersetuju memutuskan bahawa:

1.   Haram menerbitkan terjemahan al-Quran tanpa disertakan teks asal al-Quran tersebut berdasarkan kepada maslahah untuk menjaga kesucian dan mengelakkan kekeliruan terhadap al-Quran.

2.   Harus menterjemahkan makna ayat-ayat al-Quran dalam penulisan seperti buku agama, akhbar, jurnal, majalah dan seumpamanya tanpa disertakan teks asal al-Quran sebagai keterangan dan penghujahan terhadap apa yang terkandung di dalam penulisan tersebut.

3.   Sehubungan itu, mana-mana orang adalah dilarang mencetak,menerbit, menjual, mempamer, mengedar atau terlibat dengan cara apa sekalipun dalam penulisan dan terjemahan al-Quran tanpa disertakan bersama teks asal al-Quran.


Berdasarkan kepada pembentangan yang disampaikan oleh Jabatan Kemajuan Islam Malaysia dan perbincangan ahli-ahli Mesyuarat Jawatankuasa Muzakarah Khas Kali Ke-2 yang bersidang pada 9 April 2020 melalui siaran langsung
teleconference
 yang diadakan di Kompleks Islam Putrajaya mesyuarat telah mengambil ketetapan seperti berikut:

Kaedah Melihat Anak Bulan Ramadan, Syawal Dan Zulhijjah Ketika Perintah Kawalan Pergerakan Malaysia 2020
.

1.1 Muzakarah Khas MKI bersetuju mengenai Kaedah Melihat Anak Bulan Ramadan, Syawal Dan Zulhijjah Ketika Perintah Kawalan Pergerakan Malaysia seperti berikut:

cerapan anak bulan dilaksanakan di 15 lokasi terpilih sebagaimana di lampiran A;

bilangan petugas yang terhad 5 - 6 orang sahaja yang terdiri daripada:-

Ketua Rombongan / Pegawai Pelapor,

2 orang AJK Rukyah,

Pegawai / Kakitangan Falak,

Petugas Teknikal / urusetia.

Mematuhi ketetapan pencegahan (SOP) seperti menjaga jarak sosial yang disarankan oleh Kementerian Kesihatan Malaysia (KKM) dan Majlis Keselamatan Negara (MKN).

Penggunaan kaedah hisab (pengiraan) sahaja  tanpa aktiviti rukyah berdasarkan kriteria
Imkanur Rukyah
 (kebolehnampakan hilal) adalah altenatif tindakan yang terakhir sekiranya tahap risiko pendemik COVID-19 semakin serius.

Walau bagaimanapun, sekiranya keadaan wabak Covid-19 semakin meruncing, Jawatankuasa bersetuju agar perkara tersebut dibincangkan dengan Penyimpan Mohor Besar Raja-Raja untuk:-

menetapkan beberapa tempat tertentu sahaja seperti mengikut zon utara, selatan, timur dan Sabah/ Sarawak atau boleh juga berdasarkan lokasi yang kebiasaannya kenampakan hilal berlaku.

Menggunakan kaedah hisab sahaja tanpa rukyah.

Kaedah Pembayaran Zakat Fitrah Dalam Tempoh Perintah Kawalan Pergerakan (PKP) Wabak COVID-19

            2.1 Muzakarah Khas MKI bersetuju mengenai Penyelarasan Kaedah Pembayaran Zakat Fitrah Dalam Tempoh Perintah Kawalan Pergerakan (PKP) Wabak COVID-19 seperti berikut:

a.  Kaedah pembayaran zakat fitrah boleh dipelbagaikan mengikut kesesuaian di negeri masing-masing dengan mengambil kira peraturan Perintah Kawalan Pergerakan semasa.

b.  Kadar zakat fitrah mengikut ketetapan yang diputuskan oleh pihak berkuasa agama negeri. Walau bagaimanapun, jumlah bayaran yang perlu dibuat adalah bergantung kepada  kemampuan pembayar dan ketua keluarga.

Kaedah Pelaksanaan Ibadah pada Bulan Ramadan dan Solat Jumaat Sepanjang Tempoh Perintah Kawalan Pergerakan (PKP) Covid-19

1 Muzakarah Khas MKI bersetuju dengan pembentangan Kaedah Pelaksanaan Ibadah pada Bulan Ramadan dan Solat Jumaat Sepanjang Tempoh Perintah Kawalan Pergerakan (PKP) Covid-19 seperti berikut:

Pelaksanaan ibadah puasa pesakit Covid-19 dan petugas barisan hadapan (
frontliners
) serta solat terawih berdasarkan panduan yang disediakan oleh pihak JAKIM.

Pelaksanaan solat jumaat adalah tertakluk kepada ketetapan yang diputuskan oleh Kerajaan Malaysia dari semasa ke semasa. Pengecualian terhadap larangan mendirikan solat jumaat bagi kawasan yang tidak terjejas dengan wabak Covid-19 hendaklah dirujuk kepada Jawatankuasa Keselamatan Negeri.

Dalam melaksanakan perkara 1, 2 dan 3 di atas, Muzakarah menyerahkan kepada pertimbangan pihak berkuasa agama di setiap negeri.


Berdasarkan kepada pembentangan yang disampaikan oleh Jabatan Kemajuan Islam Malaysia dan perbincangan ahli-ahli Mesyuarat Jawatankuasa Muzakarah Khas Kali Ke-3 yang bersidang pada 21 April 2020 melalui Sidang Video (
videoconference)
 di Kompleks Islam Putrajaya, mesyuarat telah mengambil ketetapan seperti berikut:

Panduan Hukum Berkaitan Ujian Saringan dan Prosedur Rawatan Pesakit Covid-19 Pada Bulan Ramadan.

Setelah mendengar pembentangan kertas cadangan dan penjelasan daripada YBhg. Dr. Donal Huda binti Nasril, Pakar Mikrobiologi, Makmal Kesihatan Awam Kebangsaan, Muzakarah Khas MKI bersetuju mengenai Panduan Hukum Berkaitan Ujian Saringan dan Prosedur Rawatan Pesakit Covid-19 Pada Bulan Ramadan adalah seperti berikut:

Hukum Puasa Kerana Menjalani Ujian Saringan Perubatan COVID-19

Prosedur saringan bagi mengesan penyakit Covid-19 adalah dengan mengambil sampel lendir (mukus) yang berada di dalam hidung sehingga ke kawasan
nasopharynx
 (rongga hidung paling atas) dan rongga mulut hingga ke kawasan
oropharynx (anak tekak)
adalah
tidak membatalkan puasa
.

Keputusan ini adalah selaras dengan keputusan Jawatankuasa Muzakarah Kebangsaan MKI Kali      Ke-87 pada 23 hingga 25 Jun 2009 yang telah memperakukan Panduan Berpuasa Bagi Pesakit.

Hukum Puasa Pesakit Positif COVID-19 Yang Tidak Bergejala (Dalam Pemantauan Dan Tidak Perlu Ambil Ubat-Ubatan)

Pesakit yang positif COVID-19 yang tidak bergejala dan tidak perlu memakan dan mengambil ubat, mereka
diwajibkan
 untuk melaksanakan ibadah puasa;

Sekiranya tidak mampu melaksanakan ibadah puasa atau sekiranya berpuasa boleh melambatkan kesembuhan atau akan memudaratkan lagi keadaan mereka (atas nasihat pakar perubatan), maka dalam keadaan ini mereka diharuskan untuk tidak berpuasa; dan

Mereka wajib menggantikan puasa yang ditinggalkan setelah berakhir bulan Ramadan mengikut bilangan hari yang ditinggalkan.

Hukum Puasa Pesakit  Positif COVID-19 Yang Bergejala (Dalam Rawatan Yang Memerlukan Pengambilan Ubat-Ubatan Atau Bantuan Peralatan).

Pesakit yang memerlukan kepada pengambilan ubat-ubatan, mereka
diharuskan
 untuk tidak berpuasa. Namun demikian, mereka disarankan untuk mematuhi panduan kaedah pelaksanaan ibadah pada bulan Ramadan yang telah diputuskan dalam Muzakarah Khas Majlis Kebangsaan Bagi Hal Ehwal Ugama Islam Malaysia Kali Ke-2; dan

Bagi pesakit yang memerlukan kepada bantuan peralatan pernafasan, tiada halangan untuk tidak berpuasa kerana ianya adalah keuzuran dan rukhsah yang telah disepakati oleh para fuqaha keseluruhannya. Namun demikian, puasa yang ditinggalkan tetap perlu digantikan setelah berakhir bulan Ramadan mengikut bilangan hari yang ditinggalkan.

Kedudukan Saf Solat Jemaah Ketika Perintah Kawalan Pergerakan (PKP COVID-19)

Muzakarah Khas MKI bersetuju mengenai Kedudukan Saf Solat Jemaah Ketika Perintah Kawalan Pergerakan (PKP COVID-19) seperti berikut:

Diharuskan solat berjemaah secara berjarak-jarak bagi makmum dengan makmum yang bersebelahan pada waktu wabak sekiranya solat berjemaah itu masih lagi selamat daripada penularan wabak.

Pandangan hukum ini turut berkait dengan jarak saf solat berjemaah yang dilakukan oleh para imam, bilal dan siak bagi pelaksanaan solat berjemaah di masjid, surau, hospital dan tempat-tempat yang dibenarkan oleh Kementerian Kesihatan Malaysia yang menempatkan pesakit yang dikuarantin dalam tempoh Perintah Kawalan Pergerakan (PKP) ini.

Susunan saf adalah seperti ketetapan berikut:-

Imam berada di hadapan seperti dalam solat jemaah biasa.

Jarak di antara imam dan makmum adalah satu (1) meter dan jarak di antara para makmum juga adalah satu (1) meter.

Garis Panduan Sambutan Hari Raya Ketika Perintah Kawalan Pergerakan (PKP COVID-19)

Muzakarah Khas MKI bersetuju mengenai Garis Panduan Sambutan Hari Raya Ketika Perintah Kawalan Pergerakan (PKP COVID-19) seperti berikut:

i.
Panduan Solat Hari Raya Aidilfitri Dalam Tempoh PKP

Solat sunat hari raya hendaklah dilaksanakan di rumah masing-masing;

Solat sunat hari raya boleh dilaksanakan tanpa atau dengan khutbah mengikut kemampuan dan kesesuaian;

Hanya dibenarkan berjemaah dalam kalangan ahli keluarga dalam rumah tersebut sahaja;

Ahli keluarga yang baru sembuh dari COVID-19 dan yang diarahkan untuk kuarantin di rumah tidak dibenarkan menyertai solat sunat secara berjemaah Walau bagaimanapun, kedua-dua individu dalam kategori tersebut boleh melaksanakan solat sunat hari raya secara bersendirian;

Pesakit dan petugas di hospital dibenarkan melaksanakan solat sunat hari raya tertakluk kepada peraturan dan arahan yang ditetapkan oleh pihak KKM;

Bagi petugas yang diamanahkan bertugas di masjid dan surau, mereka boleh melaksanakan solat sunat hari raya tertakluk kepada pekeliling dan arahan yang ditetapkan oleh Pihak Berkuasa Agama Negeri.

ii.
Panduan Takbir Hari Raya Aidilfitri

Takbir hari raya merupakan syiar Islam yang disunatkan untuk dilakukan bermula terbenam matahari pada hari terakhir Ramadan dan berpanjangan sehingga selesai solat hari raya dilaksanakan;

Takbir hari raya di masjid dan surau hanya dilaksanakan oleh imam, bilal dan siak sahaja atau dengan menggunakan rakaman;

Digalakkan untuk setiap keluarga melaungkan takbir hari raya di rumah masing-masing;

Takbir dari rumah ke rumah pada malam hari raya adalah tidak dibenarkan;

Pengendali stesen radio dan televisyen disarankan untuk menyiarkan rakaman takbir hari raya yang sedia ada dengan meletakkan kapsyen “Rakaman ini telah dibuat sebelum tempoh PKP”.

iii.
Panduan Amalan Menyambut Aidilfitri

Amalan ziarah menziarahi untuk bersilatulrahim dibuat hanya dengan menggunakan alat komunikasi dan media sosial sebagai pengganti diri;

Rumah terbuka Aidilfitri tidak boleh dibuat bagi mengelakkan penularan wabak penyakit;

Bacaan Yaasin dan Tahlil boleh diadakan di rumah selepas solat sunat Aidilfitri bagi menggantikan amalan menziarahi kubur pada hari raya;

Amalan menghadiahkan kuih-muih sempena hari raya boleh dilaksanakan dengan tatacara yang bersesuaian dengan perintah keselamatan dan taklimat kesihatan.

iv.
Hiburan pada Hari Raya

Program hiburan yang akan disiarkan hendaklah bersesuaian dan tidak keterlaluan.

Garis Panduan Perkahwinan Orang Islam Dalam Tempoh Perintah Kawalan Pergerakan (PKP) dan Pasca PKP COVID-19.

Muzakarah Khas MKI bersetuju mengenai Garis Panduan Perkahwinan Orang Islam Dalam Tempoh Perintah Kawalan Pergerakan (PKP) dan Pasca PKP COVID-19 seperti yang telah diedarkan kepada semua ahli Jawatankuasa Muzakarah MKI dan Jabatan Agama Islam Negeri pada 15 April 2020. (Lampiran A)

Panduan Kaedah Pelaksanaan Ibadah dalam Bulan Ramadan Sepanjang Tempoh Perintah Kawalan Pergerakan (PKP) COVID-19.

Muzakarah Khas MKI juga bersetuju mengenai Panduan Kaedah Pelaksanaan Ibadah dalam Bulan Ramadan Sepanjang Tempoh Perintah Kawalan Pergerakan (PKP) COVID-19 seperti yang telah diedarkan kepada semua ahli Jawatankuasa Muzakarah MKI pada 20 April 2020. (Lampiran B)

Dalam melaksanakan perkara 1, 2, 3, 4 dan 5 di atas, Muzakarah menyerahkan kepada pertimbangan pihak berkuasa agama di setiap negeri.


Berdasarkan kepada nasihat daripada Kementerian Kesihatan Malaysia (KKM) dan Majlis Keselamatan Negara (MKN) serta perbincangan ahli-ahli Mesyuarat Khas Jawatankuasa Muzakarah MKI Kali Pertama Tahun 2021 yang bersidang pada 8 Mei 2021 melalui Sidang Video di Kompleks Islam Putrajaya, mesyuarat telah mengambil ketetapan seperti berikut:

Arahan penangguhan semua aktiviti masjid dan surau termasuk solat berjemaah dan solat Jumaat sebelum ini adalah dilanjutkan sehingga 31 Mac 2020 atau mengikut apa-apa ketetapan yang diputuskan oleh Kerajaan Malaysia dari masa ke semasa.

Dalam melaksanakan perkara 1 di atas, Muzakarah menyerahkan kepada pertimbangan dan keputusan pihak berkuasa agama Islam di setiap Negeri.


Berdasarkan kepada taklimat yang disampaikan oleh Kementerian Kesihatan Malaysia dan Agensi Pengurusan Bencana Negara, dan perbincangan ahli-ahli Mesyuarat Jawatankuasa Muzakarah Khas yang bersidang pada 15 Mac 2020 di Hotel Pulse Grande, Putrajaya, mesyuarat telah mengambil ketetapan seperti berikut:

Berdasarkan kepada situasi terkini wabak Covid-19 yang semakin kritikal susulan dari gelombang kedua penularan selepas penemuan positif Covid-19 dalam kalangan 16,000 jemaah yang menghadiri Jodr Qudama’ dan Ulama’ Malaysia anjuran jemaah tabligh di Masjid Jamek Sri Petaling Kuala Lumpur, Muzakarah berpandangan semua aktiviti masjid dan surau termasuk solat berjemaah, solat jumaat ditangguhkan untuk tempoh selama sepuluh hari bermula 17-26 Mac 2020. Dalam tempoh tersebut semua masjid dan surau dinasihatkan untuk membuat operasi pembersihan dan penyahkuman sebagai langkah-langkah keselamatan bagi mengelakkan jangkitan. Pelanjutan atau penamatan tempoh sepuluh hari berkenaan tertakluk kepada nasihat dan pandangan Kementerian Kesihatan Malaysia.

Dalam keadaan sekiranya berlaku kematian akibat virus Covid-19, pengurusan jenazah hendaklah dilaksanakan mengikut keputusan Muzakarah Jawatankuasa Fatwa MKI Kali Ke-107 yang bersidang pada 10-11 Februari 2015 mengenai hukum Pengurusan Jenazah Orang Islam Yang Disyaki Atau Disahkan Dijangkiti Virus Ebola (Ebola Virus Disease: EVD) Di Malaysia, iaitu pengecualian dan kelonggaran (rukhsah) sekiranya terdapat keadaan-keadaan yang boleh menimbulkan kemudharatan kepada nyawa manusia yang menguruskan jenazah tersebut. Dalam hal ini dibolehkan jenazah itu diuruskan melalui prosedur tayammum yang paling ringan risiko dan kesan bahayanya seperti melakukan tayammum hanya di atas permukaan beg jenazah atau pembalut plastik yang membalut jenazah tersebut sahaja.

Dalam melaksanakan perkara 1 dan 2 di atas, Muzakarah menyerahkan kepada pertimbangan pihak berkuasa agama di setiap negeri.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-118 yang bersidang pada 16 hingga 17 Februari 2021 telah membincangkan mengenai Hukum Penentuan Kadar Dua
Marhalah
,
Qaryah
 Dan
Balad
 Dari Perspektif Fiqh Semasa. Muzakarah berpendapat bahawa Hukum Penentuan Kadar Dua
Marhalah
,
Qaryah
 dan
Balad
 Dari Perspektif Fiqh Semasa adalah seperti berikut :-

Penyelarasan
kadar dua (2) mar?alah adalah 81 km
 (
taqribi
).

Persempadan dan penentuan
qaryah
 dan
balad
 adalah mengikut pilihan seperti berikut :

Persempadanan mengikut kaedah, uruf dan ketetapan negeri-negeri selaras dengan Akta / Enakmen Negeri; atau

Persempadanan mengikut peta yang dikeluarkan oleh Jabatan Ukur dan Pemetaan Malaysia (JUPEM); atau

Persempadanan mengikut peta yang disediakan oleh Jabatan Perancangan Bandar dan Desa (PLANMalaysia) melalui sistem i-PLAN; atau

Persempadanan baharu yang mengambil kira populasi kepadatan satu-satu penempatan secara
vertical
 (seperti kondominium / rumah pangsa seumpamanya) yang ditetapkan oleh Pihak Berkuasa Agama Negeri.

Bagi tujuan pembangunan aplikasi dan keperluan teknologi digital, ditetapkan nilai kadar dua (2) mar?alah adalah 81 km (
taqribi
) selaras dengan pandangan syarak dan ukuran semasa serta
diharuskan
menggunakan nilai 11 km (termasuk 81 km) dari titik mula musafir bagi persempadanan
qaryah
 dan
balad
.

Garis Panduan akan disediakan untuk rujukan pihak-pihak berkaitan.


Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) yang bersidang pada 5 Oktober 2020 telah membincangkan mengenai Hukum Menggunakan Khidmat Doula (Peneman Kelahiran) bagi Menyambut Kelahiran Bayi. Muzakarah Khas MKI berpandangan penggunaan khidmat doula bagi menyambut kelahiran bayi adalah
diharamkan
 atas hujah-hujah seperti berikut:

Menjaga nyawa merupakan tuntutan syariat

Membenarkan khidmat doula bagi menyambut kelahiran bayi bermakna mendedahkan ibu dan bayi yang akan dilahirkan kepada bahaya dan ianya sama sekali bertentangan dengan maqasid syariah.

Mengubati pesakit hendaklah dilakukan oleh pakar dalam bidang perubatan

Mereka yang tiada kepakaran dalam bidang perubatan adalah haram untuk mengendalikan rawatan termasuklah dalam menyambut kelahiran bayi seperti sabda Rasulullah SAW

???? ?????????? ????? ???????? ?????? ?????? ?????? ???????

Maksudnya:

Barangsiapa yang mengubati orang (menjadi doktor) dan dia tidak mengetahui ilmu kedoktoran, maka dia bertanggungjawab (atas akibat yang berlaku kepada pesakit).

Larangan menyebabkan kemudaratan kepada orang lain

Tindakan memujuk dan menghasut supaya bersalin di rumah dan hanya diuruskan oleh
doula yang tidak ada kepakaran dalam ilmu perubatan boleh mendedahkan ibu yang hamil dan bayi yang bakal dilahirkan kepada kemudharatan bersesuaian dengan hadith Rasulullah SAW

??? ?????? ????? ???????

Maksudnya:

Tidak boleh mudharat (mendatangkan bahaya pada diri) dan tidak boleh memudaratkan (orang lain).

Keutamaan menolak kemudaratan daripada membawa keselamatan

Mengelakkan risiko yang membawa kepada kemudaratan terhadap si ibu dan bayi yang akan dilahirkan merupakan tuntutan syariat yang selaras dengan beberapa kaedah fiqh;

??? ??????? ???? ?? ??? ???????

Maksudnya;

Menolak perkara yang membawa kepada mafsadah (kerosakan) lebih utama dari mendapatkan maslahah (kebaikan).


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ke-116 pada 20-21 November 2019 telah membincangkan berkaitan Kedudukan al-Quran yang Menggunakan Sistem Tulisan Braille daripada Perspektif Syarak. Muzakarah telah membuat keputusan bahawa al-Quran Braille tidak dianggap sebagai satu mashaf tetapi ia hendaklah dipelihara dan dihormati sama seperti mashaf tipikal terutama dari sudut adab-adab ketika berinteraksi dengannya.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali  Ke-119  yang bersidang pada 7 hingga 9 April 2021 telah membincangkan mengenai Kepenggunaan Haiwan Jallalah Industri Akuakultur  di Malaysia. Muzakarah berpendapat seperti berikut-

i.      Haiwan jallalah bermaksud binatang yang dagingnya berbau busuk disebabkan memakan najis dan/atau hidup di persekitaran najis;

ii.    Haiwan yang diternak dan dengan  sengaja diberikan makan makanan daripada najis
'eini
atau makanan yang dihasilkan daripada campuran bahan  najis sama ada najis itu dalam kategori najis
mughallazah
atau
mutawassitah
adalah
haiwan yang diharamkan daripada dimakan jika tidak  dilakukan proses kuarantin
;

         iii.     Kaedah kuarantin haiwan Jallalah Akuakultur:

a)   Haiwan tersebut
perlu diasingkan daripada ruang ternakan asal ke ruang baharu
 yang bebas daripada elemen najis;

b)  Ketika tempoh kuarantin dilakukan, haiwan tersebut
boleh dibiarkan tanpa makan apa-apa makanan, atau diberi makan dengan makanan yang bersih
bebas daripada elemen najis; dan

   c)  Tempoh umum kuarantin adalah  sekurang-kurangnya
3  hari
dan hendaklah dipastikan
hilang bau busuk.
Jika selepas tempoh kuarantin tersebut, masih ada kesan bau busuk najis pada haiwan tersebut, maka
tempoh kuarantin perlu ditambah
sehingga bau busuk itu hilang.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-117 yang bersidang pada 25 hingga 29 Ogos 2020 telah membincangkan mengenai Hukum Plasma Darah dalam Makanan Menurut Perspektif Islam. Muzakarah berpendapat seperti berikut:

Penggunaan darah mengalir dalam segala jenis makanan atau minuman adalah
haram secara ijmak.

Penggunaan plasma darah dalam produk makanan dan minuman semasa adalah haram berdasarkan hujah-hujah berikut:

Tidak berlaku sebarang proses
istihalah tammah
 dalam penggunaan plasma darah.

Produk makanan yang mengandungi plasma darah tidak menepati konsep istihalah kerana walaupun telah melalui proses perubahan tetapi ia tidak berlaku secara sempurna. Ini kerana plasma darah masih boleh dikesan pada produk akhir walaupun telah melalui proses perubahan kimia.

Penggunaan plasma darah dalam makanan atau minuman tidak sampai ke tahap mendesak atau darurat.

                        Kaedah fiqh yang terkait dengan keadaan darurat ialah:

الضرورات تبيح المحظورات

                        Maksudnya:-

                        Darurat mengharuskan perkara yang dilarang

(Ibn Nujaym 1999)

Berdasarkan kaedah fiqh yang dibincangkan, jelas bahawa makanan yang mengandungi plasma darah hanya boleh dimakan atau dimanfaatkan ketika berada dalam keadaan benar-benar darurat sahaja namun tidak boleh sewenangnya diamalkan. Penggunaan plasma darah dalam produk makanan pada masa kini tidak mencapai tahap yang boleh dianggap sebagai darurat.

Masih terdapat alternatif daripada sumber protein selain plasma darah.

Sumber protein dalam makanan boleh diganti daripada sumber lain seperti gelatin halal dan protein tambahan.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-117 yang bersidang pada 25 hingga 29 Ogos 2020 telah membincangkan mengenai Hukum Penghasilan Produk Minyak Ikan (Crude Fish Oil) daripada Sisa Ikan Mentah. Muzakarah telah memutuskan bahawa penghasilan
Crude Fish Oil
 daripada sisa ikan mentah adalah diharuskan dengan syarat penggunaan
Crude Fish Oil
 tersebut perlu melalui proses penyulingan dan penyucian yang bersesuaian dan selamat untuk kegunaan manusia sebelum digunakan untuk penyediaan makanan.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI)Kali Ke-117 yang bersidang pada 25 hingga 29 Ogos 2020 telah membincangkan mengenai Hukum Penggunaan Asid Tartarik dalam Industri Makanan Halal. Muzakarah berpandangan bahawa Asid Tartarik adalah
harus
 digunakan dalam industri makanan sekiranya:

Sumber, proses dan hasilan adalah jelas dan bebas daripada unsur najis dan perkara yang diharamkan. Ia bersesuaian dengan kaedah fiqh
الأصل في الأشيأ الإباحة
bermaksud asal sesuatu adalah harus; dan

Telah berlaku istihalah secara semula jadi semasa pemprosesan
wine
.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-119 yang bersidang pada 7 hingga 9 April 2021 telah membincangkan mengenai
Mukhannath
 Menurut Fiqh dan Perubatan serta Kaitannya dengan Transgender. Muzakarah berpandangan seperti berikut:

Dari Sudut Fiqh:

Mukhannath
 adalah lelaki yang berperwatakan lembut dan berkelakuan seperti wanita, sama ada dalam pertuturan, pergerakan, tingkah laku atau berpakaian.

Mukhannath
 terbahagi kepada dua golongan. Golongan pertama adalah
mukhannath khalqi
 iaitu yang semulajadi lembut. Manakala golongan kedua adalah
mukhannath ghayr khalqi
 iaitu yang bukan semulajadi. Dalam erti kata lain, kelembutan dan penyerupaan kepada wanita itu dibuat-buat dan diada-adakan.

Ulama Fiqh telah mengklasifikasikan khunsa kepada dua kategori, iaitu khunsa
 wadih
 (jelas status jantinanya) dan khunsa
 mushkil
 (yang tidak dapat dipastikan jantinanya). Ini bermakna, dapat difahami berdasarkan penjelasan ulama bahawa khunsa bermaksud seseorang yang tidak jelas kedudukan jantinanya sebagai lelaki ataupun wanita kerana alat kelamin yang tidak normal.

Dari Sudut Perubatan pula:

Lelaki effeminate adalah
mukhannath

khalqi
 yang mempunyai ciri-ciri kewanitaan secara semulajadi.

Lelaki yang menyerupai wanita (transgender) adalah
mukhannath

ghayr khalqi
 yang merasakan identiti gender mereka adalah bertentangan dengan jantina sewaktu dilahirkan, mereka merubah diri kepada jantina yang bertentangan samada dengan cara berpakaian, tingkahlaku, pengambilan hormon atau pembedahan menukar jantina (
sex reassigment surgery
).

Khunsa adalah mereka yang mempunyai keabnormalan perkembangan jantina (
disorder of sex development
) sama ada di peringkat kromosom, gonad, hormon, genitalia dalaman atau genitalia luaran yang dapat disahkan oleh ujian perubatan.

Kedua-dua
mukhannath

khalqi
 dan
mukhannath

ghayr khalqi
 adalah mereka yang tidak mempunyai keabnormalan perkembangan jantina (
disorder of sex development
) sama ada di peringkat kromosom, gonad, hormon, genitalia dalaman atau genitalia luaran yang dapat disahkan oleh ujian perubatan.

Sehubungan itu, transgender atau dalam masyarakat Malaysia dikenali sebagai ‘mak nyah’ dikategorikan dalam golongan
mukhannath ghayr khalqi
 dan bukan khunsa kerana mereka bukan semulajadi dan tiada masalah dari segi fisiologi serta perkembangan jantina.

Seseorang yang dilahirkan lembut semulajadi (
mukhannath khalqi
) sekalipun, sekiranya dia melampaui batas dengan melakukan perbuatan (
al-tashabbuh bi al-nisa’)
iaitu penyerupaaan kepada wanita, maka ia juga termasuk dalam perbuatan yang diharamkan.

Hukum hakam Fiqh yang berkaitan bagi golongan transgender adalah seperti berikut :

Isu Dan Persoalan

Cadangan Penentuan Hukum

a) Hukum Bersalaman Dengan Transgender

Hukum seorang lelaki bersalaman dengan
mukhannath
 dilihat pada situasi. Sekiranya menimbulkan fitnah dan beserta syahwat, maka haram hukumnya bersalaman dengan golongan ini. Sekiranya selamat dari fitnah dan tidak timbul syahwat pada detik awal ketika memandang maka harus untuk bersalaman. Walaubagaimanapun, sekiranya
mukhannath
 tersebut merupakan golongan yang gemar mempamerkan kemaksiatan mereka
(mujaharah bi al-su’)
, tidak dicadangkan untuk bersalam-salaman apatah lagi berpelukan dengan mereka.

Hukum Transgender Yang Melakukan Persetubuhan Luar Nikah

Jika seorang transgender melakukan hubungan seksual tanpa nikah, maka hukumannya disesuaikan dengan melihat kepada pasangannya dalam hubungan tersebut. Ini kerana
mukhannath
 adalah lelaki pada asal penciptaannya dan dikenakan hukuman sebagai seorang lelaki jika melakukan jenayah. Jika pasangannya lelaki, maka dijatuhkan hukuman homoseksual (gay) kerana ia adalah hubungan sesama jenis. Manakala jika pasangannya wanita, ia dijatuhkan hukuman zina.

Hukum Berkhalwat Atau Tinggal Serumah Dengan Transgender

Haram tinggal serumah dengan golongan ini jika hanya berdua-duaan dalam satu rumah dan juga haram berdua-duaan atau bersunyi-sunyian di mana sahaja kerana terdapat unsur fitnah dan syahwat. Semua perkara yang mendorong kepada zina dan liwat adalah haram.

d) Hukum Transgender Memelihara Anak Angkat

Isu yang penting berkenaan dengan pengambilan anak angkat ini adalah berkenaan dengan batasan aurat dan pergaulan sebaik sahaja anak ini mencecah usia baligh. Dari sudut hubungan anak angkat perempuan dengan bapa angkat dan juga anak angkat lelaki dengan ibu angkat. Secara asasnya, anak angkat yang telah sampai usia baligh yang berlainan jantina dengan ibu bapa mereka merupakan ajnabi (orang asing) kepada mereka. Ini kerana mereka pada umumnya, anak ini tidak mempunyai hubungan nasab (keturunan) dengan ibu bapa angkat mereka.

Oleh kerana adanya mudarat dan keburukan, maka hendaklah dielakkan seorang transgender mengambil anak angkat lebih-lebih lagi yang bertentangan jantina dengannya.

e) Hukum Transgender Menyertai Solat Jemaah

-Hukum Transgender

 Menjadi Imam Solat

Hukum Transgender Mengerjakan Ibadah Haji dan Umrah

Seorang transgender yang mengerjakan solat sebagai seorang lelaki dan sah solatnya berjemaah dalam saf bersama jemaah lelaki.

Transgender dianggap golongan yang fasik dan berdosa. Maka, bagi mazhab Hanafi dan Syafie serta satu pandangan dalam Mazhab Maliki, makruh imam yang fasik. Bagi Mazhab Maliki dan Hanbali pula, batal dan tidak sah orang yang fasik menjadi imam.

Hukum ibadat haji transgender adalah hukum ibadat haji lelaki dalam semua perkara. Begitu juga ibadah umrah. Hendaklah ibadah tersebut dilakukan mengikut hukum asal kejadian dirinya iaitu lelaki.

Seorang transgender seharusnya bertaubat dahulu daripada perlakuannya yang terkutuk dan kembali kepada fitrah asal lelaki untuk menunaikan ibadah haji dan umrah.

Sekiranya ia tetap menunaikan ibadah haji atau umrah dalam keadaan jantina yang bertentangan dengan jantina asalnya, ibadah haji dan umrahnya sah jika mematuhi rukun umrah, namun perbuatannya tetap haram dan dikira berdosa. Malah, dia boleh dikenakan dam kerana melanggar wajib umrah.

Hukum Pengurusan Jenazah Transgender

Dalam pengurusan jenazah, orang yang paling afdal atau utama menguruskannya adalah dari kalangan keluarga atau ahli waris yang terdekat. Oleh kerana itu, pengurusan jenazah transgender dicadangkan mengikut tertib berikut:

i.        Ahli keluarga atau ahli waris.

ii.       Rakan transgender.

iii.      Pengurus jenazah lelaki.

Hukum Perwarisan Harta Bagi Transgender

Hukum perwarisan transgender tidak sama dengan golongan khunsa kerana transgender telah mengubah sifat dan fizikalnya serta telah mengubah ciptaan Allah yang asal dengan sengaja. Sedangkan khunsa itu seseorang yang dilahirkan dalam keadaan semulajadi yang memiliki dua alat kelamin atau memiliki alat kelamin yang tidak dapat dipastikan (
ambiguous genitalia
).

Dalam pembahagian harta pusaka, transgender mengikut hukum jantina asal iaitu hukum perwarisan bagi seorang lelaki. Ini bermakna jika seorang transgender itu pada asalnya dilahirkan sebagai seorang lelaki, maka harta yang layak diterima adalah bahagian lelaki, walaupun dari sudut zahirnya dia kelihatan seperti seorang perempuan.

Justeru, hukum perwarisan harta pusaka bagi seorang transgender (
transwoman
/ mak nyah) adalah mengikut jantina asal iaitu lelaki kerana ia dilahirkan sebagai seorang lelaki.

h) Hukum Perwalian Transgender

Mengikut pendapat Mazhab Syafi’e dan Hambali, wali fasiq tidak boleh atau tidak sah menjadi wali nikah. Wali yang fasiq, iaitu tidak adil dan tidak boleh mengahwinkan perempuan yang beriman, bahkan hak perwalian berpindah kepada wali adil yang seterusnya mengikut urutan. (al-Fiqh al-Manhaji, 2/558).

Justeru, dalam kes seorang transgender yang menjadi wali, kefasikannya telah terserlah secara zahir dan ia dikenali sebagai seorang yang telah melanggar perintah Allah kerana menyerupai wanita. Kerana itu, tidak sah bagi seorang transgender menjadi wali dalam pernikahan.

Oleh itu, golongan transgender tidak boleh menjadi wali kerana tidak memenuhi salah satu syarat dan kelayakan untuk menjadi wali iaitu adil.

Oleh yang demikian, segala hukum hakam fiqh berkaitan transgender adalah
mengikut jantina asal
 iaitu lelaki.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-118 yang bersidang pada 16 hingga 17 Februari 2021 telah membincangkan mengenai Hukum Suntikan Vaksin COVID-19 Bagi Jemaah Haji Dan Umrah. Muzakarah berpendapat bahawa pengambilan suntikan vaksin COVID-19
wajar dijadikan syarat
 untuk bakal jemaah haji dan umrah bagi mengekang penularan virus COVID-19. Pengambilan vaksin COVID-19 ini juga adalah tertakluk kepada arahan dan Prosedur Operasi Standard (SOP) daripada Kerajaan negara Arab Saudi dan Malaysia.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-118 yang bersidang pada 16 hingga 17 Februari 2021 telah membincangkan mengenai Hukum Suntikan Vaksin COVID-19 di Bulan Ramadan. Perbincangan ini juga merujuk kepada keputusan Jawatankuasa Muzakarah MKI Kali Ke-87 pada 23 hingga 25 Jun 2008 yang telah memperakukan Garis Panduan Berpuasa Bagi Pesakit. Antara yang terkandung dalam garis panduan tersebut ialah mengenai rawatan perubatan yang tidak membatalkan puasa termasuk menerima suntikan sama ada melalui lapisan kulit, otot, sendi atau salur darah ketika berpuasa. Muzakarah berpendapat bahawa hukum suntikan vaksin COVID-19 di bulan Ramadan bagi Umat Islam yang berpuasa adalah
harus
 kerana pemberian vaksin COVID-19 melalui suntikan dos yang telah ditentukan adalah sama seperti prosedur pemberian vaksin-vaksin yang lain dan tidak membatalkan puasa.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-117 yang bersidang pada 25 hingga 29 Ogos 2020 telah membincangkan mengenai Matawang Kripto (Cryptocurrency) : Satu Analisa Syarak. Muzakarah berpendapat bahawa harus untuk menjalankan urus niaga menggunakan mata wang digital sama ada sebagai perantara pembayaran (medium of payment), pemindahan wang (remittance) dan aset simpanan sekiranya memenuhi parameter-parameter di bawah:

1. Urus niaga melibatkan mata wang digital hendaklah dilakukan melalui platform pertukaran matawang digital berlesen yang diluluskan dan dikawal selia oleh pihak berautoriti sahaja;

2. Pengguna hendaklah mempunyai pengetahuan yang mencukupi mengenai:-

    a. Jenis, ciri-ciri utama dan risiko berkaitan matawang digital

    b. Perkara-perkara teknikal yang mencukupi mengenai bagaimana untuk memperoleh matawang digital dan di mana ia perlu disimpan untuk memastikan keselamatannya;

    c. Peraturan-peraturan yang ditetapkan oleh platform pertukaran matawang digital berlesen yang diluluskan dan dikawal selia oleh pihak berautoriti; dan

    d. Undang-undang dan peraturan yang berkaitan matawang digital.

3. Sebagaimana matawang yang lain, matawang digital hendaklah tidak digunakan sebagai bayaran kepada barangan, perkhidmatan dan aktiviti tidak patuh Syariah seperti pembelian dadah, pelacuran, perjudian dan pendanaan aktiviti keganasan serta penggubahan wang haram.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-117 yang bersidang pada 25 hingga 29 Ogos 2020 telah membincangkan mengenai Penggunaan e-
wallet
mengikut Perspektif Syarak. Muzakarah berpendapat Penggunaan e-
wallet
adalah
diharuskan dengan syarat
menepati parameter yang ditetapkan seperti berikut:

Urus niaga melibatkan transaksi digital hendaklah dilakukan melalui Operator e-
wallet
yang diluluskan dan dikawal selia oleh pihak berautoriti sahaja;

Pengguna dan Operator hendaklah mempunyai pengetahuan berkenaan penggunaan e-
wallet,
memahami hak dan tanggungjawab mereka selaku pihak yang berakad;

Dalam pematuhan transaksi ini, Operator dinasihatkan untuk mendapatkan khidmat nasihat syariah daripada Penasihat Syariah yang bertauliah;

Hendaklah tiada unsur paksaan;

Operator hendaklah menyatakan dengan jelas kontrak yang digunapakai dan implikasi kepada pengguna;

Operator hendaklah memastikan terdapat mekanisme pemulangan wang (refund) apabila pengguna menutup akaun atau apabila berlaku kematian kerana wang tersebut milik pelanggan atau waris pelanggan; dan

Pengguna adalah digalakkan untuk menggunapakai e-
wallet
patuh Syariah.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-119 yang bersidang pada 7 hingga 9 April 2021 telah membincangkan mengenai Pengisbatan Anak Bulan dari Perspektif Syariah dan Astronomi. Muzakarah berpendapat bahawa:-

1. Hukum melihat anak bulan melalui mata kasar dengan bantuan peralatan optik adalah harus;

2. Kenampakan anak bulan menggunakan teknik pengimejan adalah diharuskan dengan parameter yang ditetapkan oleh JAKIM melalui Garis Panduan/ Tatacara Pensabitan Kenampakan Anak Bulan Menerusi Teknik Pengimejan;

3. Kenampakan anak bulan hendaklah memenuhi kriteria Imkanur Rukyah;

4. Bilangan saksi bagi pengisbatan anak bulan hendaklah terdiri daripada seorang saksi yang adil untuk anak bulan Ramadan dan dua orang daksi bagi selain Ramadan. Manakala bagi teknik pengimejan hendaklah disaksikan oleh dua saksi Muslim yang adil; dan

5. Kesaksian wanita diterima dalam kenampakan anak bulan.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-118 yang bersidang pada 16 hingga 17 Februari 2021 telah membincangkan cadangan perubahan Titik Rujukan Baharu Paling Barat Malaysia (Pulau Perak) bagi Hitungan Takwim. Ianya berdasarkan lokasi Pulau Perak Daerah Yan, Kedah Darul Aman yang terletak kira-kira 114km lebih barat daripada titik rujukan sedia ada di Tanjung Chinchin, Langkawi. Muzakarah mengambil maklum dan bersetuju dengan cadangan perubahan titik rujukan baharu paling barat Malaysia dari Tanjung Chinchin, Langkawi, Kedah ke Pulau Perak, Yan, Kedah berkuatkuasa pada tahun 2022 (144H).


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-118 yang bersidang pada 16 hingga 17 Februari 2021 telah membincangkan Kriteria Baharu Imkanur Rukyah bagi Penentuan Awal Bulan Hijriah dalam Kalendar Hijrah di Malaysia. Muzakarah mengambil maklum perubahan nilai Kriteria Imkanur Rukyah (KIR) yang baharu iaitu ketika matahari terbenam ketinggian bulan tidak kurang dari 3 darjah dan jarak lengkung Bulan Matahari (elongasi) tidak kurang dari 6.4 darjah dan bersetuju untuk pelaksanaannya pada tahun 2021 (1443H) selaras dengan keputusan Mesyuarat Pegawai-Pegawai Kanan (SOM) MABIMS Kali Ke-44.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-116 yang bersidang pada 20 hingga 21 November 2019 telah membincangkan berkaitan Pandangan Hukum Berkenaan Penilaian Semula Nilai Altitud Matahari di bawah Ufuk bagi Penentuan Awal Waktu Solat Subuh di Malaysia. Muzakarah telah membuat keputusan bahawa permulaan waktu solat subuh di Malaysia adalah menggunakan parameter altitud matahari pada 18 darjah di bawah ufuk.


Jawatankuasa Muzakarah Majlis Kebangsaan Bagi Hal ehwal Ugama Islam Malaysia (MKI) Kali Ke-118 yang bersidang pada 16 hingga 17 Februari 2021 telah membincangkan mengenai Ajaran Asmaul Husna yang dibawa oleh Dr. Wan Maseri binti Wan Mohd. Muzakarah berpandangan bahawa:-

1. Fahaman yang dibawa oleh Dr. Wan Maseri binti Wan Mohd adalah menyeleweng daripada ajaran Islam berdasarkan aqidah Ahli Sunnah Wal-Jamaah. Muzakarah juga mengambil maklum akan pengakuan taubat yang dilafazkan oleh Dr. Wan Maseri binti Wan Mohd dalam Mesyuarat Panel Pakar Akidah JAKIM Kali Ke-62 pada 15 Februari 2021.

2. Ajaran Asmaul Husna yang dibawa oleh Dr. Wan Maseri binti Wan Mohd hendaklah segera disekat keseluruhannya daripada disebarkan kepada umat Islam di negara ini;

3. Mana-mana orang Islam adalah dilarang untuk berpegang, beramal atau terlibat dengan fahaman dan ajaran ini. Mereka yang telah mengamalkan fahaman dan ajaran iini hendaklah segera bertaubat serta memohon keampunan daripada Allah SWT; dan

4. Umat Islam juga dilarang untuk merujuk dan menyebarkan buku-buku mengenai Ajaran Asmaul Husna karangan Dr. Wan Maseri binti Wan Mohd. Beliau juga diminta menulis buku/ artikel yang menjelaskan berkaitan ajarannya yang menyeleweng.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ke-116 pada 20 hingga 21 November 2019 telah membincangkan berkaitan Kajian Semula Kedudukan Tawassul, Rabitah, Wahdat Al-Wujud dan Yaqazah. Muzakarah bersetuju bahawa Tawassul, Rabitah, Wahdat Al-Wujud dan Yaqazah yang selari dengan aqidah, syariah dan akhlak adalah diterima. Walau bagaimanpun kefahaman dan amalan yang menyeleweng dari konsep sebenar Tawassul, Rabitah, Wahdat Al-Wujud dan Yaqazah adalah dilarang. Satu garis panduan akan disediakan berkenaan amalan dan kefahaman yang selari dan bercanggah dengan aqidah Ahli Sunnah Wal Jamaah.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-117 yang bersidang pada 25 hingga 29 Ogos 2020 telah membincangkan mengenai Penyelewengan Fahaman Yang Dibawa oleh Suhaini bin Mohammad ( Sohai Ibnu Muhammad). Muzakarah berpandangan bahawa fahaman yang dibawa oleh Suhaini bin Mohammad
adalah sesat, menyeleweng daripada ajaran Islam berdasarkan
aqidah Ahli Sunnah Wal Jamaah
.

Muzakarah juga mengesyorkan beberapa perkara seperti yang berikut:

Fahaman dan ajaran yang dibawa oleh Suhaini bin Mohammad hendaklah segera disekat keseluruhannya daripada disebarkan kepada umat Islam di negara ini; dan

Mana-mana orang Islam adalah dilarang untuk berpegang, beramal atau terlibat dengan fahaman dan ajaran ini. Mereka yang telah mengamalkan fahaman dan ajaran ini hendaklah segera bertaubat serta memohon keampunan daripada Allah SWT.


Muzakarah Jawatankuasa Fatwa Negeri Sembilan bil.8/2019 yang telah bersidang pada 31 Oktober 2019 bersamaan 3 Rabi’ al-Awal 1441H telah bersetuju memutuskan bahawa :

1. Setelah meneliti keterangan, hujah-hujah dan pandangan yang dikemukakan, Muzakarah berpandangan bahawa Islam tidak menghalang umatnya untuk melakukan sesuatu rawatan seperti menanam rambut di kepala dengan tujuan untuk memperelokkan diri dari keaiban, selagi tidak bertentangan dan melampaui batasan yang telah ditetapkan oleh syarak.

2. Sehubungan itu, Muzakarah bersetuju memutuskan bahawa menanam rambut di kepala adalah harus dengan syarat penanaman rambut adalah dengan menggunakan rambut sendiri, menggunakan bahan-bahan yang suci dan tiada unsur najis serta tidak mendatangkan sebarang kesan mudharat.


Muzakarah Jawatankuasa Fatwa Negeri Sembilan bil.8/2019M-1441H yang telah bersidang pada 31 Oktober 2019M bersamaan 3 Rabi’ al-Awwal telah bersetuju dan memutuskan bahawa sabun yang mengandungi unsur tanah liat boleh digunakan untuk melakukan samak najis mughallazah dengan syarat tanah tersebut suci dan peratusan kandungan tanah dalam sabun melebihi daripada bahan-bahan yang lain serta kaedah samak tersebut dilakukan mengikut syarak.


Muzakarah Jawatankuasa Fatwa Negeri Sembilan Bil. 7/2019M   yang telah bersidang pada 26 September 2019 bersamaan dengan 26 Muharram 1441H telah bersetuju dan memutuskan bahawa Ajaran Bapak Bagindo Muchtar (BBM) adalah dinyatakan sebagai ajaran yang menyeleweng daripada Ahli Sunnah Wal Jama’ah kerana ;

a)   Ajaran BBM ini juga dikenali sebagai ilmu Mengenal Diri, istilah yang sinonim dengan ajaran “Kebatinan” atau “Batiniyyah”.

b)   Ajaran BBM mengandungi syubhat-syubhat yang kuat bagi fahaman Wujidiyyah Mulhidah, Hululiyyah dan Batiniyyah.

c)   Pengasasnya (Muchtar bin Uddin) tidak mempunyai latar belakang pendidikan agama yang jelas dan mendakwa dirinya mendapat ilmu secara ghaib.

d)   Fahamannya jelas tidak bersumberkan daripada tafsiran Al-Quran atau syarahan hadis yang muktabar atau kalam Ulama’. Kebanyakkanya dihuraikan berdasarkan pendapatnya sendiri.


Muzakarah Jawatankuasa Fatwa Negeri Sembilan Bil. 7/2019M – 1441H yang telah bersidang pada 26 September 2019 bersamaan dengan 26 Muharram 1441H telah bersetuju dan memutuskan berkenaan pembinaan Monumen Peringatan Bagi Angkatan Tentera Malaysia seperti berikut :

i. Islam melarang umatnya melakukan apa jua perbuatan dan amalan yang mempunyai unsur-unsur syirik dan menyerupai amalan jahiliah serta berlebih lebihan dan membazir.

ii.Islam mengharamkan perbuatan membina, mengukir atau memahat  apa jua bentuk patung sama ada manusia atau haiwan untuk tujuan pemujaan, peringatan atau sebagainya.

Walaubagaimanapun, sekiranya binaan tanda peringatan tersebut hanya mengandungi ukiran nama dan bentuk selain daripada manusia dan haiwan, ianya adalah diharuskan selagi mana tidak berlaku pembaziran dan perbuatan-perbuatan yang boleh menjejaskan akidah seperti unsur-unsur pemujaan dan amalan-amalan lain yang bertentangan dengan syarak.

iii.  Acara-acara seperti Majlis Peringatan termasuk bacaan Doa Selamat, Yasin, Tahlil dan sebagainya tidak boleh dilakukan di hadapan binaan peringatan tersebut dan hendaklah dilakukan di tempat berasingan seperti masjid atau bangunan lain semasa meraikan hari perayaan yang berkaitan.


Muzakarah Jawatankuasa Fatwa Negeri Sembilan Bil. 6/2019M – 1440H yang telah bersidang pada 30 Ogos 2019 bersamaan dengan 28 Zu al-Hijjah 1440H telah bersetuju dan memutuskan berkenaan Hukum memakan makanan ubahsuai genetik (GM Food) seperti berikut:

Memakan makanan yang terubahsuai genetik (GM Food) adalah harus sekiranya bahan-bahan yang digunakan dalam penghasilannya adalah halal dan tidak memudharatkan manusia serta alam sekitar.

Penggunaan haiwan ternakan selain babi dan anjing, unsur atau keturunannya atau selain binatang yang haram dimakan adalah halal selagi haiwan tersebut disembelih mengikut syarak.

Makanan yang dihasilkan melalui kaedah terubahsuai genetik (GM Food) yang tidak dapat dipastikan kemudharatannya adalah dibolehkan berdasarkan kaedah Fiqh menyatakan “Berlakunya sesuatu hukum itu adalah bergantung kepada wujudnya ‘illah atau tidak”.


Muzakarah Jawatankuasa Fatwa Negeri Sembilan Bil. 4/2019M – 1440H yang telah bersidang pada 27 Jun 2019 bersamaan dengan 23 Syawal 1440H telah bersetuju dan memutuskan berkenaan Hukum Mengiringi Bacaan Al-Quran Dengan Muzik Dan Menggunakan Matan Hadis, Terjemahan Al-Quran Serta Terjemahan Hadis Sebagai Lirik Lagu seperti berikut:

i.         Ayat-ayat Al-Quran haram diiringi bacaannya dengan muzik atau dijadikan lirik nyanyian.

ii.        Haram menggunakan matan hadis sebagai lirik nyanyian.

iii.    Menjadikan terjemahan Al-Quran atau hadis sebagai lirik nyanyian hukumnya harus dengan syarat menjaga adab-adabnya yang selari dengan syarak.


Muzakarah Jawatankuasa Fatwa Bil. 03/2019-1440H yang bersidang pada 25 April 2019M bersamaan 19 Sya’aban 1440H telah bersetuju dan memutuskan berkenaan berkenaan
Sambutan Perayaan Valentine’s Day
 seperti berikut:

Orang Islam adalah dilarang dan haram menyertai, menyambut atau menganjurkan perayaan Valentine’s Day kerana
semangat (roh)
 perayaan tersebut mempunyai unsur-unsur Kristian dan amalannya yang bercampur dengan perbuatan maksiat.

Perayaan Hari kekasih atau Valentines’ Day ialah satu sambutan tahunan yang diadakan pada 14 Februari khususnya bagi penduduk Amerika dan Eropah untuk meraikan kasih sayang sesama kekasih dengan pelbagai cara seperti menghadiahkan bunga dan kiriman kad ucapan.

Sambutan Valentine’s Day ini diambil daripada nama seorang paderi Kristian yang paling berpengaruh pada zaman pemerintahan Ratu Isabella dari Sepanyol iaitu St. Valentine yang status kedudukannya adalah di tempat kedua tertinggi selepas Pope.

Perayaan Valentine’s Day ini biasanya diraikan di kafe, hotel-hotel atau tempat-tempat yang romantik. Pengisiannya diadakan dengan pesta-pesta hiburan, nyanyian, tarian dan minuman arak yang bersifat serba boleh dan berunsur hedonisme (menurut hawa nafsu).

Tidak ada istilah Hari Kekasih atau Valentine’s Day dalam Islam. Orang Islam tidak boleh menyertainya kerana hari tersebut adalah hari perayaan bagi umat Kristian berdasarkan asal-usul kemunculannya yang dipenuhi dengan unsur-unsur ritual keagamaan. Bergabung dengan mereka bermakna mengakui agama mereka dan meredhai kekufuran yang ada pada mereka.

Senario menyambut Hari Valentine’s Day yang berlaku dalam kalangan muda mudi Islam juga merupakan antara faktor yang menyumbang kepada pelbagai kerosakan aqidah, akhlak dan budaya umat Islam. Pergaulan bebas yang wujud dalam perayaan ini dibimbangi akan sampai ke tahap menggadaikan kehormatan dan maruah diri demi membuktikan kecintaan dan kesetiaan.


Muzakarah Jawatankuasa Fatwa Negeri Sembilan bil. 3/2019-1440H yang telah bersidang pada 25 April 2019 bersamaan dengan 19 Sya’ban 1440H telah bersetuju dan memutuskan berkenaan Meminta Orang bukan Islam Sama-sama Berdoa mengikut Anutan Masing-Masing Dalam Satu Majlis Yang Dihadiri Oleh Penganut Pelbagai Agama seperti berikut :

Orang Islam
HARAM
 meminta atau mengarahkan orang bukan Islam berdoa mengikut agama mereka masing-masing, begitu juga orang Islam
HARAM
 berdoa bersama-sama orang bukan Islam mengikut agama masing-masing di dalam satu majlis. Walau bagaimanapun, jika mereka berdoa atau memohon sesuatu mengikut ajaran mereka dengan kehendak mereka sendiri tanpa diarahkan, maka perkara tersebut tidak dilarang.


Muzakarah Jawantankuasa Fatwa Bil. 03/2019-1440H yang bersidang pada 25 April 2019M bersamaan 19 Sya’aban 1440H telah bersetuju dan memutuskan berkenaan berkenaan Menyambut Perayaan/ Pesta Pongal seperti berikut:

Orang Islam adalah dilarang dan haram daripada menyertai, menyambut atau menganjurkan Perayaan Ponggal kerana ia mempunyai unsur-unsur penyembahan dewa-dewa, pemujaan dan khurafat.

Perayaan / pesta ponggal adalah bermaksud “ masa menuai ”, menandakan masa untuk Orang Tamil menuai hasil tanaman dan dianggap sebagai hari kesyukuran kepada Tuhan mereka kerana memberi rezeki yang cukup, tempat tinggal sempurna dan keluarga bahagia.

Pesta Ponggal diadakan di seluruh India dengan nama yang pelbagai mengikut tempat. Ia diraikan selama 4 hari pada bulan Thai dalam Kalendar Kaum India.

Secara asasnya menyambut dan meraikan pesta ponggal ini adalah haram dan dilarang dalam Islam kerana ia adalah perayaan keagamaan.

Terdapat unsur-unsur kepercayaan dalam pesta Ponggal seperti berikut:

Hari pertama “Bhagi” ialah Hari menghormati Dewa Awan dan Hujan bagi menandakan permulaan Hari Penting dalam kehidupan masyarakat India.

Hari kedua “Thai Ponggal” adalah hari untuk memberi penghormatan kepada Suriabhagawan atau Dewa Matahari, dengan memasak beras yang dituai bersama susu lembu sehingga melimpah dalam periuk.

Hari ketiga “maltu ponggal” adalah hari yang khusus untuk haiwan lembu yang dianggap binatang suci bagi orang India dan banyak berjasa pada manusia serta diberi makan “ponggal”.

Hari keempat “Kaanum ponggal” merupakan Hari istimewa untuk wanita. Pada hari ini wanita sulung bangun awal dan menyapukan kunyit pada muka semua wanita muda dan melumurkan minyak bijan kepada rambut mereka. Kaum wanita akan berdoa untuk kebahagiaan keluarga dan Ahli keluarga yang muda memohon restu dan memberi penghormatan kepada orang yang lebih tua.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ke-115 yang bersidang pada 5 September 2019 telah membincangkan berkenaan Hukum Penggunaan Hipnosis Dalam Latihan Minda Bawah Sedar. Muzakarah telah membuat keputusan bahawa penggunaan hipnosis dalam latihan Minda Bawah Sedar didapati bertentangan dengan Akidah dan Syariat Islam dari tiga (3) sudut:

(i)      amalan hipnosis berasal dari ritual dan upacara rawatan kerohanian agama kuno yang diamalkan dalam tamadun Mesir, China, Yunani dan India. Terdapat beberapa teknik yang digunakan dalam hipnosis seperti teknik
Past Life Regression
 dan
Time Line Therapy
 mempunyai pengaruh agama hindu iaitu hukum karma dan kehidupan semula (
reincarnation
);

(ii)      teknik hipnosis bercanggah dengan konsep qada’ dan qadar seperti
Past Life Regression, Time Line Therapy
 dan
Dream Surfing
 yang didakwa sebagai satu satu teknik psikologi yang membolehkan klien untuk menulis semula masa lampau dan melakar masa depan mereka; dan

(iii)     teknik
Dream Surfing
dan
Dream Analysis
 dalam hipnosis mengandungi perbuatan menilik dan meramal yang diharamkan dalam Islam.


Muzakarah Jawantankuasa Fatwa Bil. 2/2019-1440H yang bersidang pada 28 Mac 2019 bersamaan 21 Rejab 1440H telah bersetuju dan memutuskan berkenaan berkenaan Hukum Menggunakan Kaedah Khidmat Ibu Tumpang (Surrogate Motherhood) Untuk Mendapatkan Zuriat adalah
HARAM
 dalam Islam kerana:

Boleh menyebabkan kecelaruan dari segi nasab anak yang akan dilahirkan, walaupun sperma dan ovum adalah diambil daripada pasangan suami isteri yang sah.

Bagi kes perkahwinan poligami, menanam embrio kedalam rahim salah seorang isteri sebagai ibu tumpang sedangkan ovum diperolehi daripada isteri yang lain, misalnya embrio dihasilkan daripada percantuman sperma suami denagn isteri kedua tetapi ditumpangkan kepada isteri pertama, hukumnya
HARAM
 berdasarkan kaedah Sad al-Zara’ik.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ke-115 yang bersidang pada 5 September 2019 telah membincangkan berkaitan Hukum Diagnosis
“Medical Futility”
 dan Arahan Awal Perubatan (
Advanced Medical Directive
 – AMD) Dalam Penjagaan Akhir Hayat (
End Of Life Care
). Muzakarah telah membuat keputusan berikut:-

Harus bagi pengamal perubatan yang berkelayakan membuat diagnosis
“Medical Futility”
yang menjurus kepada penamatan rawatan utama atau kuratif dalam keadaan-keadaan berikut:

Rawatan utama yang diberikan tidak lagi berkesan dan tidak menjurus kepada penyembuhan; dan

Rawatan utama atau kecemasan dianggap sia-sia (would be futile) dan tidak lagi memberi kesan.

Pelaksanaan diagnosis
“Medical Futility”
 hendaklah memenuhi syarat-syarat berikut:

Dilaksanakan secara profesional oleh satu pasukan pakar perubatan dengan mengambil kira diagnosis, prognosis (termasuk jangka hayat) dan kualiti hidup pesakit;

Mengambil kira semua pandangan kepakaran yang terlibat (
multi-b decipline
);dan

Perbincangan bersama waris terdekat (
family conference
).

Hukum Arahan Awal Perubatan (AMD) adalah harus. Sekiranya berlaku percanggahan dalam pelaksanaan AMD di antara pihak pesakit dengan pakar perubatan, maka pandangan pakar perubatan adalah lebih diutamakan.

Satu garis panduan yang melibatkan isu-isu etika Penjagaan Akhir Hayat hendaklah dikeluarkan sebagai rujukan kepada pengamal perubatan tanah air yang terlibat secara langsung dalam pengurusan pesakit ini.


Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke-114 yang bersidang pada 5 Mac 2019 bersamaan 28 Jamadil Akhir 1440H telah membincangkan berkenaan dengan Cadangan Semakan dan Penambahbaikan Pandangan Hukum Berkenaan Pendermaan Organ dan Tisu. Muzakarah telah memutuskan bahawa:

Hukum pendermaan buah pinggang atau hati oleh orang-orang Islam yang masih hidup adalah harus dan ia sangat digalakkan.

Hukum pemindahan keseluruhan organ atau tisu daripada tubuh badan orang-orang Islam yang telah meninggal dunia termasuk hati, paru-paru, buah pinggang, injap jantung, kulit atau tulang adalah harus dan ia sangat digalakkan.

Keputusan ini hendaklah dibaca secara bersama dengan keputusan-keputusan berikut:

Persidangan Jawatankuasa Fatwa Majlis Kebangsaan bagi Hal Ehwal Ugama Islam Malaysia (MKI) Kali Pertama yang bersidang pada 23-24 Jun 1970 (Pemindahan Jantung dan Mata);

Muzakarah Jawatankuasa Fatwa Majlis Kebangsaan bagi Hal Ehwal Ugama Islam Malaysia  (MKI) Kali Keempat yang bersidang pada13-14 April 1982 (Pertukaran Jantina Daripada Lelaki Kepada Perempuan); dan

Muzakarah Jawatankuasa Fatwa Majlis Kebangsaan bagi Hal Ehwal Ugama Islam Malaysia (MKI) Kali Ke-106 yang bersidang pada 21-22 Oktober 2014 (Pendermaan Rahim).


Mesyuarat Jawatankuasa Perundingan Hukum Syarak Wilayah Persekutuan kali ke-091/2015 yang bersidang pada 26 Mei 2015 telah memutuskan bahawa:

1.         Mengambil maklum keputusan mesyuarat yang berkaitan dengan kertas kajian berkenaan seperti berikut:

Kertas Cadangan Pentafsiran Asnaf Fakir Dan Miskin: Satu Analisa Kontemporari Di Wilayah Persekutuan.

Kertas Cadangan Pentafsiran Amil: Satu Analisis Kontemporari Di Wilayah Persekutuan.

Kertas Cadangan Pentafsiran Asnaf Mualaf: Satu Analisis Kontemporari Di Wilayah Persekutuan.

Kertas Cadangan Penentuan Had Kifayah Di Wilayah Persekutuan.

Bertarikh 26 Mei 2015

MJKPHSWP Kali ke 091/2015

DATUK DR ZULKIFLI BIN MOHAMAD AL-BAKRI

Pengerusi

Jawatankuasa Perundingan Hukum Syarak

Wilayah Persekutuan


Mesyuarat Jawatankuasa Perundingan Hukum Syarak Negeri Pahang yang bersidang pada 1
3 Ogos 2018
 Kali Ke 03/2018 telah membincangkan
Matawang Kripto : Satu Analisa Syarak
 di Negeri Pahang. Mesyuarat telah membuat keputusan seperti berikut:

KEPUTUSAN :

i. Mesyuarat bersetuju menangguhkan perbincangan ke mesyuarat akan

datang

ii. Mesyuarat bersetuju supaya dijemput pakar kewangan berkaitan wang

karipto yang telah membentangkan kertas kerja dalam Muzakarah Fatwa

Kebangsaan untuk membentangkan kepada Jawatankuasa dalam

mesyuarat akan datang


Mesyuarat Jawatankuasa Perundingan Hukum Syarak Wilayah Persekutuan kali ke-091/2015 yang bersidang pada 26 Mei 2015 telah memutuskan bahawa:

1.
MENYOKONG
 penambahbaikan yang dicadangkan dan
BERSETUJU
 supaya kajian ini diangkat ke dalam mesyuarat MAIWP.
[1]

Bertarikh 26 Mei 2015

MJKPHSWP Kali ke 091/2015

DATUK DR ZULKIFLI BIN MOHAMAD AL-BAKRI

Pengerusi

Jawatankuasa Perundingan Hukum Syarak

                                                                                Wilayah Persekutuan

[1]

1.
Mesyuarat    telah    menimbang    dan    meneliti    kertas   cadangan   ini   dan

mengambil maklum   beberapa   perkara   seperti   berikut:

Cadangan baru pembahagian agihan zakat kepada asnaf mengikut kepentingan dan kebajikan mereka serta siknifikan dengan permohonan asnaf adalah seperti berikut:

Bil

Asnaf

Asnaf Pecahan Cadangan (%)

i

Fakir

35

ii

Miskin

iii

Amil

10

iv

Muallaf

10

v

Al-Gharimin

10

vi

Fi sabilillah

15

vii

Ibn Sabil

10

viii

Ar-Riqab

10

JUMLAH

100


Mesyuarat Jawatankuasa Perundingan Hukum Syarak Wilayah Persekutuan kali ke-096/2016 yang bersidang pada 24 Februari 2016 telah memutuskan bahawa:

1.
 BERSETUJU
 meluluskan cadangan penambahbaikan takrifan asnaf-asnaf dan dasar skim bantuan zakat Baitul Mal Majlis Agama Islam Wilayah Persekutuan sebagaimana yang dibentangkan dengan mengambil kira pandangan-pandangan yang dikemukakan oleh ahli-ahli jawatankuasa.

2.         Adapun pandangan ahli-ahli jawatankuasa adalah seperti yang beikut:

Bahawa tidak perlu mensyaratkan kepada pemohon-pemohon dibawah asnaf fisabilillah supaya tertakluk kepada had al-kifayah bagi permohonan skim bantuan.

Bahawa perlu ada pemutihan bagi bantuan di bawah asnaf fisabilillah seperti juga asnaf-asnaf yang lain.

Bahawa perlu mengkaji kadar bantuan(bulanan) yang diberi terutama golongan fakir miskin supaya meraka dapat keluar daripada asnaf-asnaf berkenaan.

Bahawa perlu ada perancangan yang berstruktur bagi menyelesaikan masalah anak-anak golongan gelandangan terutama sekali di kawasan Chow Kit.

Bahawa perlu mengkaji semula cadangan had tempoh panggilan muallaf.

Bertarikh 24 Februari 2016

MJKPHSWP Kali ke 096/2016

DATUK DR ZULKIFLI BIN MOHAMAD AL-BAKRI

Pengerusi

Jawatankuasa Perundingan Hukum Syarak

Wilayah Persekutuan


Jarak perjalanan seseorang ke destinasi tertentu dibolehkan qasar berdasarkan kepada dua penilaian iaitu:

Berdasarkan kepada jarak iaitu lebih kurang 80KM dan ini merupakan pendapat jumhur ulama. Tidak ada hadis yang sahih yang menetapkan jarak ini. Namun, terdapat riwayat daripada Ibn Abbas yang mengambil kira jarak antara Mekah dengan Taif dan Mekah dengan Jeddah.

Berdasarkan kepada
‘uruf
 yang mengambil kira sesuatu jarak perjalanan sebagai musafir.
‘Uruf
 ini mengambil kira kedudukan persiapan dan kesukaran yang berlaku dalam musafir tersebut. Pendapat ini tidak menghadkan jarak tertentu. Tokoh-tokoh seperti Ibn Qudamah al-Maqdisi, Ibn Taimiyyah, Ibn al-Qayyim, al-Syawkani, Muhammad Saleh bin ‘Uthaimin, al-Albani, al-Qaradhawi dan lain-lain menyokong pendapat ini.

Jika seseorang berkeyakinan yang
‘uruf
 perjalanannya itu suatu permusafiran, walaupun kurang daripada jarak 80KM, perjalanan tersebut dikira musafir. Namun, jika sukar untuk menentukan kelayakan perjalanannya untuk dianggap sebagai musafir, boleh berpegang dengan pendapat jumhur ulama yang menetapkannya lebih kurang 80KM sahaja untuk melayakkannya dikira sebagai musafir.

Para ulama bersepakat, jika seseorang syak sama ada musafirnya itu layak atau tidak untuk dinamakan sebagai musafir, ia perlu merujuk kepada asal kewajipan solat iaitu perlu ditunaikan secara
tamam
 dan tidak boleh menunaikannya secara qasar. Jika seseorang meyakini perjalanannya suatu permusafiran, dia digalakkan untuk melakukan qasar kerana Ibn Umar telah meriwayatkan bahawa Nabi S.A.W., Abu Bakar R.A, Umar R.A dan Uthman R.A sentiasa melakukan qasar dalam permusafiran. Jika dia menunaikan solat di belakang imam yang menunaikan solat secara
tamam
 (4 rakaat), dia hendaklah melengkapkan solatnya seperti solat imam tersebut. Ini berdasarkan riwayat daripada Ibn Abbas dalam Musnad Ahmad. Berhubung dengan solat
jama’
, ia dibolehkan dalam permusafiran.


Mesyuarat Jawatankuasa Perundingan Hukum Syarak Wilayah Persekutuan kali ke-
0
91/2015 yang bersidang pada 26 Mei 2015 telah memutuskan bahawa:

1.
MENYOKONG
 penambahbaikan yang dicadangkan dan
BERSETUJU
 supaya kajian ini diangkat ke dalam mesyuarat MAIWP.

Bertarikh 26 Mei 2015

MJKPHSWP Kali ke
0
91/2015

DATUK DR ZULKIFLI BIN MOHAMAD AL-BAKRI

Pengerusi

Jawatankuasa Perundingan Hukum Syarak

Wilayah Persekutuan


Berdasarkan keputusan Mesyuarat Jawatankuasa Fatwa Negeri Kedah Darul Aman yang bersidang pada 26 April 2018, inilah diputuskan Fatwa untuk diguna pakai di Negeri Kedah Darul Aman seperti berikut:

“Penggunaan kaedah khidmat ibu tumpang untuk mendapatkan zuriat adalah diharamkan dalam Islam walaupun
sperma
 dan
ovum
 diambil daripada pasangan suami isteri yang sah mengikut hukum Syarak. Larangan ini disebabkan akan timbul kekeliruan nasab anak yang akan dilahirkan.”

B